II SAMUEL 11 - BIBLE & BUKU ENDE ONLINE\n11:1 Jadi dung salpu sataon, jumpang muse tingki haboborhat ni angka raja, gabe disuru si Daud ma si Joab dohot angka naposona bahen donganna ro di sandok Israel, asa disiaphon nasida halak Amon jala di tungkum huta Rabba. Alai tinggal di Jerusalem do anggo si Daud.\n11:2 Dung i marhira bodari, hehe ma si Daud sian podomanna jala mardalandalan di atas tarup ni bagas ni rajai, gabe diida ma sian atas tarup i sada parompuan na maridi, uli situtu do rupa ni parompuan i.\n11:3 Dung i disuru si Daud ma suruanna asa ditangkasi pangalaho ni parompuan i, gabe didok halak ma: Nda si Batseba do i, boru ni si Eliam, jolma ni si Uria, marga Het i?\n11:4 Jadi disuru si Daud ma suruanna mangalap nasida; jadi dung sahat nasida tu jolona, laos diangkupi ma nasida modom. Alai dung manguras nasida sian haramunonna, muli ma nasida tu jabuna.\n11:5 Hape dung gabegabean parompuan i, disuru ma suruanna pabotohonsa tu si Daud, ninna ma: Nunga gabegabean ahu.\n11:6 Dung i disuru si Daud ma suruanna manonahon tu si Joab: Suru tu ahu si Uria, marga Het i. Jadi disuru si Joab ma si Uria manopot si Daud.\n11:7 Jadi dung sahat si Uria tu jolona disungkuni si Daud ma ibana taringot tu sonang ni si Joab dohot taringot tu sonang ni angka parangan i, dohot taringot tu sonang ni humusuon i?\n11:8 Dung i didok si Daud ma tu si Uria: Tuat ma ho laho muli tu jabum jala buri patmu. Jadi dung ruar si Uria sian jabu ni rajai, ihut ma sian pudina silehonlehon sian rajai.\n11:9 Hape modom do si Uria di lambung pintu ni bagas ni rajai rap dohot saluhut naposo ni tuanna, jala ndang tuat ibana muli tu jabuna.\n11:10 Jadi dibaritahon halak ma tu si Daud songon on: Ndang tuat si Uria laho muli tu jabuna. Dung i didok si Daud ma tu si Uria: Nda nambura ho ro sian pardalanan? Boasa so tuat ho laho muli tu jabum?\n11:11 Alai ninna si Uria ma mandok si Daud: Gari poti parpadanan i, tole Israel dohot Juda maringan di bagasan angka undungundung, jala tuanku si Joab ro di angka naposo ni tuanku marsaro manangkas di ladang, tung olo ma ahu masuk tu jabungku laho mangan dohot minum jala modom rap dohot jolmangku? Songon sintongna mangolu ho, mangolu dohot tondim, molo tung olo ahu mambahen songon i!\n11:12 Dung i ninna si Daud ma mandok si Uria: Tinggal dison dope ho nang sadarion, marsogot pe husuru ho mulak. Jadi tinggal ma si Uria di Jerusalem di na sadari i dohot marsogotna i.\n11:13 Dung i diontang si Daud ma ibana, asa mangan di adopanna jala minum, pola mabuk ibana dibahen. Alai bodarina i ruar ma ibana laho modom tu podomanna rap dohot angka naposo ni tuanna, jala ndang tuat ibana laho muli tu jabuna.\n11:14 Tole manogotna i muse disurat si Daud ma sada surat tu si Joab, jala si Uria panongosanna dibahen.\n11:15 Ia hata ni suratna i on do: Patongon hamu ma si Uria tungkan na sumobu marporang, jala lumindak hamu sian pudina, asa hona ibana laos mate.\n11:16 Jadi laho martahop si Joab dompak huta i, dipatongon ma si Uria tu hajongjongan naung binotona hian adong disi parangan angka na umbegu.\n11:17 Dung i ruar ma angka baoa ni huta i, asa masijonapan dohot si Joab, gabe tinggang deba sian natorop i, sian angka naposo ni si Daud, mate ma dohot si Uria marga Het i.\n11:18 Dung i disuru si Joab ma suruanna mamboan barita tu si Daud taringot tu sandok pangalaho ni parporangan i.\n11:19 Ditonahon ma tu suruani mandok songon on: Ia dung tolhas sandok pangalaho ni parporangan i dipaboa ho tu rajai.\n11:20 Tung sura hehe rimas ni rajai diida ho, gabe didok mandok ho: Boasa tung manorpanorpa hamu tu huta i laho marporang? Nda diboto hamu hian, ingkon mamodili nasida sian parik?\n11:21 Ise do mambunu najolo si Abimelek, anak ni si Jerubbeset? Nda sada parompuan mandekdekkon santopik batu pandudaan sian parik i tu ibana, gabe mate ibana di Tebes? Boasa tung manorpanorpa hamu tu parik i? Jadi dohononmu ma: Nunga mate nang naposom si Uria marga Het i.\n11:22 Jadi mardalan ma suruani jala sahat paboahon tu si Daud saluhut na tinonahon ni si Joab i tu ibana.\n11:23 Dung i ninna suruani ma mandok si Daud: Ala tumang angka baoa i sian hami, gabe ruar nasida mandapothon hami tu adaran, hape hudopang hami nasida sahat ro di pintu harbangan.\n11:24 Jadi mamodili angka partembahi dompak angka naposom sian parik i, gabe mate deba sian angka naposo ni rajai, mate dohot naposom si Uria, marga Het i.\n11:25 Dung i ninna si Daud ma mandok suruani: Songon on ma dohononmu tu si Joab: Unang pola gondok roham ala hata i, ai bangkona do i tole sadaon tole sadaan dipangan podang. Sai gogo hamu ma pandopangmu dompak huta i, jala lohai hamu. Antong papir ma tondina i!\n11:26 Jadi dung dibege jolma ni si Uria nahinan naung mate sinondukna i, gabe ditatangisi ma harajaanna i.\n11:27 Alai dung pasae tujung ibana disuru si Daud ma suruanna mangalap nasida tu jabuna, laos gabe jolmana, jala ditubuhon di ibana sada anak. Alai sogo situtu roha ni Jahowa mida pambahenan ni si Daud i.


II KRONIKA 32 - BIBLE & BUKU ENDE ONLINE\n32:1 Jadi dung salpu angka jamita ondeng dohot ulaon hasintongan i, ro ma si Sanherib, raja sian Assur, manola Juda jala ditungkum huta angka na gonting, jala ditahi rohana naeng soluhonna.\n32:2 Jadi dung diida si Hiskia naung ro si Sanherib, jala dipatohom bohina naeng marporang dompak Jerusalem.\n32:3 Martuptup ma rajai rap dohot angka indukna dohot ulubalangna, naeng manongsong angka aek mual, angka na di balian ni huta i, jadi diurupi nasida ibana.\n32:4 Ai marpungu do mansai torop halak, gabe disongsong nasida nasa mual dohot sunge i tahe, na mardalan sian tongatonga ni tano i, ai ninna do: Molo ro angka raja sian Assur, boasa ingkon godang aek dapotonna?\n32:5 Dung i dipapir rajai ma tondina jala dipatogu sandok parik, molo adong na maloha, jala dipajongjong angka palaspalas di atasna, dibahen muse sadanari parik balian jala dipagonting Milo di bagasan huta ni si Daud, jala dipambahen sinjata mansai torop dohot angka lombulombu.\n32:6 Dung i dipabangkit ma angka partogi tu hamusuon manguluhon situan na torop i jala dipaluhut nasida tu lambungna di alaman mardonokkon bahal ni huta i, jala didok hata sipir ni tondinasida i songon on:\n32:7 Pir ma tondimuna jala marsihohot! Unang hamu mabiar jala unang godoron rohamuna maradophon raja sian Assur, manang maradophon sandok paranganna na rap dohot ibana, ai tumorop do na mandongani hita asa ibana!\n32:8 Botohon sibuk tahe donganna, alai anggo donganta Jahowa, Debatanta do laho manolongi dohot manguluhon hita marporang. Jadi nalom ma roha ni situan na torop i umbege hata ni si Hiskia, raja sian Juda.\n32:9 Dung i disuru si Sanherib, raja sian Assur ma angka naposona tu Jerusalem (ai di Lakis do anggo ibana rap dohot sandok paranganna) manopot si Hiskia, raja sian Juda, dohot sandok halak Juda, angka na di Jerusalem mandok tu nasida:\n32:10 Songon on do hata ni si Sanherib, raja sian Assur: Marhaposan tudia do hamu ulaning, umbahen tinggal dope hamu di Jerusalem naung tinungkum humaliang?\n32:11 Nda si Hiskia do i na paotootohon hamu, naeng pasahatonna hamu tu hamatean marhite sian haraparon dohot hauason mambahen ende halilian ni pinggol mandok: Jahowa, Debatanta i paluahon hita sian tangan ni raja di Assur?\n32:12 Nda ibana do si Hiskia, naung mangaloha angka tambakna dohot langgatanna, lam didok muse tu Juda dohot tu Jerusalem: Di adopan ni langgatan na sasada on do hamu marsomba dohot manutung daupa di atasna?\n32:13 Ndang diboto hamu huroha, manang aha naung hubahen dohot naung binahen ni angka daompung tu saluhut bangso ni angka luat? Tung adong ma angka debata ni bangso parbegu marluatluat na tuk paluahon angka luatnasida sian tanganku?\n32:14 Tung ise ma sian saluhut debata ni angka bangso parbegu on, angka na nirendephon ni daompung, na tarbahen paluahon bangsona sian tanganku, tung muba tagamon. Debatamuna tarpaluasa hamu sian tanganku?\n32:15 Nuaeng pe, unang olo hamu paotootoon ni si Hiskia, jala unang olo hamu ansionna, unang porsea hamu di ibana! Ai ndang adong nanggo sada debata ni sandok bangso parbegu manang harajaon, na tarbahen paluahon bangsona sian tanganku manang sian tangan ni angka daompung pe, lam Debatamuna ma huroha ndang tagamon tarpaluasa hamu sian tanganku!\n32:16 Lam didatdati angka naposona dope mandok hatana manginsahi Debata Jahowa dohot si Hiskia naposona i.\n32:17 Angkup ni disurati huhut deba surat laho manginsahi Jahowa, Debata ni Israel dohot mandok hatana dompak Ibana, songon on: Suang songon debata ni angka bangso parbegu marluatluat, ndang tarbahensa paluahon bangsonasida sian tanganku, suang le songon i Debata ni si Hiskia, ndang tagamon tarpaluasa bangsona sian tanganku!\n32:18 Dung i joujou ma nasida marsoara na gogo di hata Jahudi tu bangso isi ni Jerusalem, na di atas parik, naeng manahuti nasida dohot mambahen godoron, asa papatuonna huta i.\n32:19 Huhut marhatahata dompak Debata pandingini di Jerusalem, suang songon dompak debata sileban ni angka bangso di atas tano on, jadijadian ni tangan ni jolma.\n32:20 Alai martangiang ma anggo raja Hiskia dohot panurirang Jesaya, anak ni si Amos, mangalo hatana i, pola mangangguhi nasida dompak banua ginjang.\n32:21 Dung i disuru Jahowa ma sada suruanna, na mangarendephon sude ulubalang na marhuaso dohot partogi dohot induk di parsaroan ni raja sian Assur, gabe tarurak situtu ibana laho mulak tu luatna. Jadi dung masuk ibana tu bagasan joro ni Debatana, ro ma tubuna sandiri mambunu ibana disi marhite sian podang.\n32:22 Asa Jahowa do paluahon si Hiskia dohot isi ni Jerusalem sian tangan ni si Sanherib, raja sian Assur dohot sian tangan ni saluhut musuna, jala diparmahan nasida humaliang.\n32:23 Jadi torop halak mamboan silehonlehon di Jahowa tu Jerusalem dohot arta angka na arga tu si Hiskia, raja sian Juda. Jadi dung songon i lam timbul ma rajai maradophon saluhut bangso parbegu.\n32:24 Di angka ari uju i marsahit ma si Hiskia pola matemate ne, gabe martangiang ibana tu Jahowa; na mangalusi ibana jalojalo huhut mangalehon sada tanda halongangan tu ibana.\n32:25 Alai tahe ndang dibaloshon si Hiskia, hombar tu asi ni roha jinalona i, ai dipaginjang do rohana. Ala ni mangonai rimas tu ibana dohot tu Juda dohot tu Jerusalem.\n32:26 Alai dung dipaunduk si Hiskia rohana i, ala ni ginjang ni rohana i rap dohot isi ni Jerusalem, gabe ndang saut ro rimas ni Jahowa tu nasida, saleleng mangolu si Hiskia.\n32:27 Alai na mora jong do si Hiskia jala marhamuliaon godang situtu, jala dipauli di ibana angka bilut parpeopan arta, perak, sere, mata intan, pamurpuri, angka parinse dohot angka ulaula hasudungan ni roha marragamragam.\n32:28 Dipauli huhut angka bagas parpeopan ni gogo ni tano i, eme, anggur dohot miak; tole muse angka bara ni pinahan marragamragam dohot bara ni birubiru.\n32:29 Tole muse dipambahen angka huta, jala mansai godang dorbiana, angka birubiru dohot lombu; ai nunga dilehon Debata sinamot tu ibana mansai godang.\n32:30 Laos si Hiskia do manambok haroroan ni aek Gihon sian julu, jala ditogutogu do i sian toru ni tano tungkan hasundutan sian huta ni si Daud. Jadi mardohar si Hiskia di sandok ulaonna.\n32:31 Alai tahe dung ro suruan ni angka raja sian Babel, angka na sinuru manopot ibana usouso di tanda halongangan naung masa di luat i, ditadingkon Debata ma ibana, pola diunjuni ibana, asa tung tartanda saluhut na di bagasan rohana i.\n32:32 Alai jamita na tinggal i dope sian si Hiskia dohot hadaulaton ni rohana, ida ma, tarsurat do angka i di bagasan buku pangungkapon ni panurirang Jesaya, anak ni si Amos dohot di bagasan buku ni angka raja sian Juda dohot Israel.\n32:33 Dung i monding ma si Hiskia, gabe top dohot angka ompuna, jala tartanom ibana di robean ni parbandaan ni pinompar ni si Daud. Dung i ro be ma sandok halak Juda dohot isi ni Jerusalem pasangaphon rajai di hamamatena. Jadi si Manasse, anakna i bangkit raja singkatna.


Jesaya 14 | Alkitab TOBA\n← Jesaya 15\nJesaya 13 →\nAugust 17, 2008 · 14:02\n14:1 Ai marpamuati di roha ni Jahowa mida Jakkob, jala ulahanna mamillit Israel, pasonang nasida di tanonasida. Sauduran do halak na buro dohot nasida laho marpungu tu pinompar ni si Jakkob.\n14:2 Jala boanonnasida ma angka bangso tu inganannasida, gabe pinompar ni Israel nampuna nasida di tano ni Jahowa, bahen angka naposo baoa dohot boruboru; jadi tioponna di habuangan jolma angka na mambuangkon nasida jala rajaanna angka sibahen gogo tu nasida.\n14:3 Dung i di ari hasonanganmi binahen ni Jahowa sian hangaluton niaemi dohot sian hasusaanmi dohot sian parhianduan na posi, na pinarhatobanna i ho.\n14:4 Dohononmu ma umpama on taringot tu raja ni Babel: Muba ma sonang ni sibahen gogo i, sohot ma nuaeng pangarupaon.\n14:5 Nunga diponggolhon Jahowa tungkot ni angka parjahat, tungkot ni angka raja.\n14:6 Ibana na marpiarpiar mangalinsingi angka bangso, so marpansohotan; na mangaluntak angka parbegu di bagasan rimas marhitehite pangaleleon na so marpansadian.\n14:7 Sonang jala mangulon nuaeng isi ni liat portibi on, marolopolop do nasida.\n14:8 Marlas ni roha huhut mida ho angka hau sampinur dohot ares na di Libanon: Olat ni na tunduk i ho, ndang adong be nangkok sitaba hami, ninna.\n14:9 Pola guntur banuatoru mida ho manjumpangkon ho di harorom. Disunggul dompak ho angka halinu, nasa hambing tunggal ni tano on dipahehe sian habangsanasida, sude raja ni angka parbegu.\n14:10 Saluhut nasida mangalusi, jala mandok tu ho: Dohot do ho hape margale, songon hami, naung doshon hami do ho hape!\n14:11 Tuat tu banuatoru do hape hamuliaonmu, hariburon ni parhinaloanmu; gulokgulok hape marpeahan di lagem, jala gulokgulok bulusanmu.\n14:12 Beha do hadadabum sian banuaginjang, ho ale bintang sidongdong, ho ale anak ni sibuha siang ari! Nunga tartaba hape ho marobo tu tano, ho ale sipatunduk angka bangso.\n14:13 Ianggo hatahata ni roham di bagasan mandok: Nangkok ma ahu tu banuaginjang, patimbulonku ma habangsangku di ginjang ni angka bintang ni Debata, jala hundul ma ahu tu dolok parluhutan tungkan utara sahali.\n14:14 Nangkok ma ahu tu atas ni angka ombun, gabe tudoshon na tumimbul sahali ahu.\n14:15 Hape tuat tu banuatoru do ho, tu godung na marimpotimpot.\n14:16 Longang do angka na marnida ho, notnotanna ma ho huhut mandok: On do hape baoa na manggunturi tano on, na manggoari angka harajaon?\n14:17 Naung mambahen liat portibi on gabe halongonan, jala ditabani angka hutana, jala ndang diloas muli angka na tartaban i.\n14:18 Nasa raja ni angka parbegu marpeahan tutup di hamuliaon di bagasan jabuna be.\n14:19 Alai anggo ho tartimpal do dao sian tanomanmu, songon ranting na marambolongan; songon ulos ni angka na rage, angka na tiniham dohot podang, angka na tuat tu godung batu songon bangke na nilutlut.\n14:20 Ndang tagamon saparbandaan ho rap dohot nasida, ai nunga diago ho luatmu, jala dibunu ho bangsom. Ndang taringot be salelenglelengna anggo pinompar ni angka parjahat.\n14:21 Hobas i hamu ma sada pamotongan di angka anakna ala ni hajahaton ni amanasida; tung na so tupa suheonna manang teanonna tano i, manang patoroponna huta paribur portibi on.\n14:22 Ai hehe ma ahu mandopang nasida, ninna Jahowa Zebaot, jala siaphononku sian Babel barita dohot pasipasi, nini dohot nono, ninna Jahowa.\n14:23 Jala bahenonku huta i gabe abalan ni andurian dohot lintonglintong, jala saraonku marhitehite sarasara hasiapon, ninna Jahowa Zebaot.\n14:24 Nunga pola maruari Jahowa Zebaot, ninna: Sai na pasautonku do, songon na husangkap, jala sai na songgop do bahenonku, songon na hutahi.\n14:25 Sai na segaanku do Assur di tanongku, jala luntahanku ibana di atas ni angka dolokku, asa tanggal augana sian nasida, jala munsat rodina sian abarana.\n14:26 I do sangkap naung sinangkapna tu sandok tano i, jala i do tangan na toltol dompak sude angka bangso.\n14:27 Ai naung sinangkap ni Jahowa Zebaot, tung ise ma na tuk manundati? Jala tanganna na toltoli, tung ise ma na tuk manulakkon?\n14:28 Di taon hamamate ni raja Ahas ro lumbalumbaon:\n14:29 Unang tung marlas ni roha ho, ale sandok isi ni Palistim, ala naung maponggol linsinglinsing na mangalinsingi ho, ai ruar do sada libe sian urat ni ulok, jala parbuena gabe naga na habang.\n14:30 Jadi singkop sipanganon jumpang angka buhabaju ni na pogos, jala marsonangsonang angka na so marparbuaton hian. Alai anggo uratmi bunuonku do marhitehite haleon, asa marragean angka pasipasim.\n14:31 Mangangguhi ma ho ale pargumbangan! Pangiar ma soaram ale huta! Malala ma ho sandok Palistim! Ai ro do sian utara timus, jala ndang adong na pinjil sian parduaannasida i.\n14:32 Jala tung aha ma alusna tu angka suruan ni bangso parbegu? Nunga pola dipahot Jahowa Sion, asa marhaporusan tusi do angka na dangol ni bangsona.


ESTER 4 - BIBLE & BUKU ENDE ONLINE\n4:1 Alai dung diboto si Mordahai saluhut na masa i, disansani si Mordahai ma angka ulosna, jala marulos tangki dohot sirabun ibana, laos ruar ibana tu tongatonga ni huta i huhut mangangguk badar dohot mangandungi.\n4:2 Jadi ro ma ibana sahat tu jolo pintu jabu ni rajai, ai ndang jadi masuk halak tu bagasan pintu jabu ni rajai anggo marulos tangki.\n4:3 Nang di saluhut luat hasahatan ni hata dohot parenta ni rajai, masa do angguk badar di halak Jahudi dohot parpuasaon, partangison dohot andung, jala torop halak marpeahan di sirabun marulos tangki.\n4:4 Dung i ro ma boruboru pandongani ni si Ester rap dohot angka naposona pabotohon barita i tu nasida gabe holsoan situtu ma roha ni jolma ni rajai, laos ditongoshon ma pangkean solukkonon ni si Mordahai, jala tanggalanna sian dagingna tangkina, alai ndang dijalo.\n4:5 Dung i dijou si Ester ma si Hatak, sada sian naposo ni rajai, na nidokkonna marhaladoi di adopannasida, laos disuru ibana manopot si Mordahai, asa diboto manang aha na masa dohot alana.\n4:6 Jadi ruar ma si Hatak mandapothon si Mordahai tu alaman ni huta na di jolo pintu ni jabu ni rajai.\n4:7 Dung i dipaboa si Mordahai ma tu ibana saluhut na masa tu ibana dohot godang ni perak, naung pinarbaga ni si Haman dasingkononna tu arta ni rajai, molo jadi agoonna halak Jahudi.\n4:8 Dilehon huhut tu ibana sada surat parenta, naung nilehon di Susan mandokkon agoon nasida, asa patuduhononna tu si Ester pabotohon barita i, huhut mandokkon nasida masuk tu adopan ni rajai, mangidohon asi ni rohana, mangondihon bangsona i di adopanna.\n4:9 Dung i ro ma si Hatak pabotohon tu si Ester angka hata ni si Mordahai.\n4:10 Alai ninna si Ester ma tu si Hatak, laos ditonai ibana pasahathon hata on tu si Mordahai:\n4:11 Sude naposo ni rajai dohot sandok bangso di angka luat ni rajai tangkas umbotosa manang ise baoa manang parompuan na masuk tu adopan ni rajai tu alaman parbagasan, na so jinouna, sada do patikna, ingkon marutang hosa do, dungkon ni molo disurdukkon rajai tungkot harajaon sere tu ibana, asa mangolu ibana. Alai anggo ahu ndang tarjou ahu masuk tu adopan ni rajai, nunga pola tolupulu ari.\n4:12 Jadi dipasahat nasida ma angka hata ni si Ester tu si Mordahai.\n4:13 Alai ro ma muse alus ni si Mordahai mandok tu si Ester; unang ma ninna roham, ala di bagasan jabu ni rajai ho umbahen malua ho, jumolo sian saluhut halak Jahudi na asing.\n4:14 Ai tung sura mauhom boti ho di tingki on, ro do nian panolongion dohot haluaon di halak Jahudi sian inganan na asing; alai mago ma anggo ho dohot pinompar ni amangmu. Angkup ni, ise umbotosa, atik ala ni tingki on do umbahen sahat harajaon tu ho?\n4:15 Dung i ditonahon si Ester ma tu si Mordahai:\n4:16 Laho ma ho paluhuthon saluhut halak Jahudi, angka na jumpang di Susan, jala marpuasa ma hamu manangiangkon ahu, unang hamu mangan manang minum tolu ari on, arian dohot borngin; ahu pe rap dohot boruboru pandonganingku marpuasa songon i, dung pe songon i asa masuk ahu tu adopan ni rajai, atik pe pantang bolon nian; molo tung mago ahu, ba mago ahu tusi!\n4:17 Dung i laho ma si Mordahai jala dibahen ma, hombar tu sude naung tinonahon ni si Ester tu ibana.\nLabel: Alkitab Bahasa Batak, ESTER, Padan Na Robi


Ulaon ni Apostel 25 | Bibel online |Terjemahan Dunia Baru\nUlaon ni Apostel 25:1-27\nSi Paulus diadili di jolo ni si Festus (1-12)\n“Naik banding ma ahu tu Kesar!” (11)\nDipaboa si Festus parsoalan i tu Raja Agrippa (13-22)\nSi Paulus di jolo ni si Agrippa (23-27)\n25 Tolu ari dung mamarenta si Festus di provinsi i, borhat ma ibana sian Kaesarea tu Jerusalem. 2 Dung i ro ma malim kepala* dohot angka halak Jahudi na sangap paboahon hatorangan laho mangalo si Paulus. Dielek-elek nasida ma si Festus 3 asa ditangihon pangidoan ni nasida paborhathon si Paulus mulak muse tu Jerusalem. Alai nunga marsangkap nasida laho manangkup jala mambunu si Paulus di tonga dalan. 4 Didok si Festus ma, ingkon tongtong do si Paulus di Kaesarea jala ndang sadia leleng nai mulak nama ibana tusi. 5 Didok ibana ma, “Suru hamu ma pamimpinmuna borhat rap dohot ahu tu Kaesarea, disi ma aluhon hamu ibana molo adong hasalaanna.” 6 Dung adong hira-hira ualu manang sampulu ari si Festus rap dohot nasida, mulak ma ibana tu Kaesarea. Marsogotna i hundul ma ibana di kursi paruhuman jala disuru ma asa diboan si Paulus tu jolona. 7 Dung masuk si Paulus, jongjong ma sude halak Jahudi na ro sian Jerusalem i mangkaliangi ibana. Godang ma dipandok nasida hasalaan ni si Paulus, alai ndang boi dipatudu nasida na tutu hata nasida i. 8 Alai didok si Paulus ma mangalusi, “Ndang adong na sala hubahen tu Patik ni halak Jahudi manang tu bagas joro manang tu Kesar.” 9 Ala naeng mambuat roha ni halak Jahudi, disungkun si Festus ma tu si Paulus, “Olo do ho laho tu Jerusalem, asa disi ho diadili di jolongku taringot tu parsoalan on?” 10 Alai dialusi si Paulus ma, “Di jolo ni kursi paruhuman ni Kesar do ahu nuaeng jongjong, antong dison ma ahu diadili. Ndang adong na sala hubahen tu halak Jahudi jala tangkas do i diboto damang. 11 Molo na tutu adong na sala huulahon na mambahen ahu patut diuhum mate, ndang pola pangidoonku asa dipalua ahu sian hamatean. Alai molo ndang tutu na nidok ni nasida i taringot tu ahu, ndang adong na marhak pasahathon ahu tu nasida. Naik banding ma ahu tu Kesar!” 12 Dung mangkatai si Festus dohot angka penasehatna, didok ibana ma, “Ala dipangido ho naik banding tu Kesar, borhat ma ho tu Kesar.” 13 Dung salpu manang na piga ari, sahat ma Raja Agrippa dohot si Bernike di Kaesarea laho manjumpangi si Festus. 14 Ala disi do nasida tading manang na piga ari, dipaboa si Festus ma parsoalan ni si Paulus tu Raja i, ninna ma, “Adong do dison sahalak tahanan ditadingkon si Feliks. 15 Tingki di Jerusalem ahu, ro do angka malim kepala* dohot angka pangituai ni halak Jahudi paboahon hatorangan taringot tu ibana. Dipangido nasida do asa diuhum ibana. 16 Alai hudok ma tu nasida, ndang somal di halak Rom pasahathon sasahalak tu na mangaluhon ibana andorang so pajumpang ibana tu na mangaluhon i, jala ingkon dipaloas do ibana mangalehon alusna. 17 Alani i, dung sahat nasida dison ndang pola hupaleleng-leleng be. Marsogotna i, hundul ma ahu di kursi paruhuman jala husuru ma asa diboan ibana. 18 Jongjong ma na mangaluhon i paboahon hatorangan laho mangalo ibana. Alai, ndang adong hape diulahon ibana hajahaton. 19 Parsalisian ni nasida holan alani agama ni nasida dohot alani sasahalak na margoar Jesus do. Hape nunga mate ibana, alai sai didok si Paulus do naung mangolu ibana muse. 20 Ala ndang huboto be songon dia sibahenonku, husungkun ma manang na olo do ibana laho tu Jerusalem asa disi ibana diadili taringot tu parsoalan on. 21 Ala dipangido si Paulus asa ditahan ibana sahat tu na adong putusan sian Kesar, husuru ma ibana ditahan paima hupaborhat ibana tu Kesar.” 22 Dung i didok si Agrippa ma tu si Festus, “Lomo do rohangku naeng mambege na nidok ni baoa i.” Didok si Festus ma, “Marsogot boi ma begeonmu ibana.” 23 Marsogotna i, ro ma si Agrippa dohot si Bernike, dipatudu-tudu nasida do hasangaponna. Masuk ma nasida tu pengadilan i rap dohot angka komandan ni tentara, songon i nang angka halak na sangap di kota i. Dung i diparentahon si Festus ma asa diboan si Paulus. 24 Didok si Festus ma, “Ale Raja Agrippa dohot sude na pungu dison. Ida hamu ma, sude do halak Jahudi na di Jerusalem dohot na dison mangaluhon baoa on tu ahu. Jala marsurak do nasida mandok ingkon mate do ibana. 25 Alai na huboto, ndang adong diulahon ibana hajahaton na mambahen ibana patut diuhum mate. Tingki dipangido ibana asa naik banding tu Kesar, huputushon ma asa boanon ibana tu Kesar. 26 Alai ndang adong dope hatorangan taringot tu ibana na boi husurat tu Kesar.* Alani i do huboan ibana tu jolomuna, tarlumobi tu jolom, ale Raja Agrippa. Asa dung sae ibana dipareso di pengadilan on, adong ma na boi surathononku tu Kesar taringot tu ibana. 27 Ala huhilala, ndang patut paborhaton sahalak tahanan molo so pinaboa hasalaanna.”\n^ As. “tu Tuan i”.


1 Musa 4 : 1 - 26 | Tinjakstar\nHome » 1 Musa » Bibel Toba » Padan Narobi » Rohani » Zona Batak » 1 Musa 4 : 1 - 26\nAdmin 3/05/2017 01:30:00 PM 1 Musa, Bibel Toba, Padan Narobi, Rohani, Zona Batak\n1 Musa 4 : 1 - 26\n1 Musa 4:1 Dung i sampur ma si Adam dohot si Hawa, jolmana i, jadi gabegabean ma ibana, ditubuhon ma si Kain, jala ninna ma: Nunga maruli ahu sada baoa sian Jahowa.\n1 Musa 4:2 Dung i diulahi ma manubuhon si Abel anggina i; gabe parmahan birubiru ma si Abel, alai siula hauma anggo si Kain.\n1 Musa 4:3 Dung i di laonlaon ni ari, diboan si Kain ma sian parbue ni haumana bahen pelean tu Jahowa.\n1 Musa 4:4 Jadi dohot ma si Abel mamboan sian buhabaju ni birubiruna dohot sian tabotabona. Jadi lomo ma roha ni Jahowa mamereng si Abel dohot na pinelehonna i.\n1 Musa 4:5 Alai anggo si Kain dohot na pinelehonna i, ndang dibereng. Jadi pusu ma roha ni si Kain jala rupi bohina.\n1 Musa 4:6 Dung i ninna Jahowa ma mandok si Kain: Boasa tung pusu roham, jala boasa rupi bohim?\n1 Musa 4:7 Nda songon on do? Molo na denggan diula ho i ma hadirgakon ni bohi; alai molo so diula ho na denggan, mangonggop dosa i di lambung pintu mangkalungunhon ho, alai ingkon ho mangarajaisa.\n1 Musa 4:8 Dung i mangkatai ma si Kain dohot si Abel, anggina i. Alai dung ro di hauma nasida, hehe ma si Kain dompak si Abel anggina i, jala dibunu ibana.\n1 Musa 4:9 Jadi ninna Jahowa ma tu si Kain: Didia do si Abel anggim i? Ndang huboto, ninna, tung ahu ma siparorot anggingki?\n1 Musa 4:10 Alai ninna Jahowa ma: Aha do na binahenmi? Maungaung do sian tano i mudar ni anggim sahat tu Ahu.\n1 Musa 4:11 Onpe gumodang ma torungku tu ho asa tu tano i, na pangangang babana jumalo mudar ni anggim sian tanganmi.\n1 Musa 4:12 Molo diula ho tano i, ndang be lehononna gogona tu ho, mompasompas jala madoado na ma ho di tano on.\n1 Musa 4:13 Dung i ninna si Kain ma mandok Jahowa: Ndang be tarsesa dosangki dibahen balgana.\n1 Musa 4:14 Ndi, nunga dipabali Ho ahu sadari on sian tano on, jadi martabuni na ma ahu maradophon Bohim, gabe mompasompas jala madoado na ma ahu di tano on. Jadi manang ise na jumpangan ahu, bunuonna ma ahu.\n1 Musa 4:15 Alai ninna Jahowa ma mandok ibana: Antong manang ise pe na mambunu si Kain, pitu lompit abulonna. Dung i dibahen Jahowa ma sada tanda tu si Kain, asa unang dibunu manang ise na jumpangan ibana.\n1 Musa 4:16 Dung i manginsurut ma si Kain sian Bohi ni Jahowa laho maringan tu tano Nod, na tungkan habinsaran sian porlak Eden.\n1 Musa 4:17 Dung i sampur ma si Kain dohot jolmana, jadi gabegabean ma ibana, jala ditubuhon si Hanok. Dung i dipungka ma sada sosor dibahen ma goar ni sosor i Hanok, mangihuthon goar ni anakna i.\n1 Musa 4:18 Dung i ditubuhon si Hanok ma si Irad; si Irad manubuhon si Mehuyael; si Mehuyael manubuhon si Metusael; si Metusael manubuhon si Lamek.\n1 Musa 4:19 Alai anggo si Lamek dua do jolmana dibuat, goar ni na sada si Ada, goar ni paduahon si Zilla.\n1 Musa 4:20 Dung i ditubuhon si Ada ma si Jabal, ibana do ompu ni sude angka na mangingani undungundung dohot na marpinahan.\n1 Musa 4:21 Ia goar ni anggina i si Jubal, ibana do ompu ni sude angka sipiltik hasapi dohot sordam.\n1 Musa 4:22 Si Zilla pe ditubuhon do si Tubal Kain, pande ni sude angka sipauli tombaga dohot bosi; ia iboto ni si Tubal Kain si Naema do.\n1 Musa 4:23 Dung i ninna si Lamek ma tu jolmana na dua i, si Ada dohot si Zilla: Bege hamu ma soarangku, hamu ale jolma ni si Lamek! Pinggol hamu ma torsangkon! Sai na bunuonku do sada baoa ala ni bugangki, jala sada dolidoli ala ni bosarhon.\n1 Musa 4:24 Ai molo pitu hali abulon ia si Kain, ingkon pitupulu hali pitu abulon anggo si Lamek.\n4:25 Dung i sampur ma si Adam muse dohot jolmana i, jadi ditubuhon ma anak sada, dibahen ma goarna si Set, ai nunga disolukkon Debata tu ahu sada tubu na asing, singkat ni si Abel, na binunu ni si Kain, ninna.\n1 Musa 4:26 Tubu ma dohot anak ni si Set sada, dibahen ma goarna si Enos. Uju i ma dipungka halak pajoujou goar ni Jahowa.\n0 Response to "1 Musa 4 : 1 - 26"


MATEUS 11 - BIBLE & BUKU ENDE ONLINE\n11:1 Jadi dung sun dipatihi Jesus siseanna na sampuludua i, hehe ma Ibana sian i, laho mangajari dohot marjamita di angka hutanasida.\n11:2 Alai dibege si Johannes na tarhurung i do barita ni angka na binahen ni Kristus i, jadi disuru ma siseanna manungkun Ibana:\n11:3 Ho do na naeng ro i, manang na asing dope sipaimaonnami?\n11:4 Dung i didok Jesus ma mangalusi nasida: Mulak ma hamu, baritahon hamu ma tu si Johannes i angka na binege dohot na niidamuna on:\n11:5 Na gabe marnida do angka na mapitung, na mardalani do angka na lumpuon, na gabe ias do angka na huliton, na marbinege do angka na nengel na mulak mangolu do angka na mate; tu angka na pogos do binoan barita na uli.\n11:6 Jala martua do na so targasip di Ahu!\n11:7 Jadi dung laho nasida, ditaringoti Jesus ma si Johannes tu natorop i: Aha do na naeng idaonmuna, umbahen na laho hamu tu halongonan? Arung na meoleol na niullus ni alogo do?\n11:8 Manang na naeng idaonmuna do sahalak parabit na lamot? Di jabu ni angka na raja do anggo parabit na lamot.\n11:9 Manang na naeng idaonmuna do tahe panurirang? Olo, hudok ma tu hamu: Sumurung do ibana sian panurirang.\n11:10 Ibana do na nidok ni hata on: “Ahu ma marsuru suruanki patujolom, sipature dalanmu di jolomi.”\n11:11 Na tutu do na hudok on tu hamu: Ndang adong na hehe sian jolma, na tinubuhon ni parompuan, na umbalga sian si Johannes pandidi; alai halak na ummetmet pe, naung di bagasan harajaon banua ginjang i, umbalga do i sian ibana.\n11:12 Alai olat ni angka ari ni si Johannes pandidi tu jolo on sigogoan do harajaon banua ginjang i, jala angka sibahen gogo do mangaithonsa.\n11:13 Ai intap si Johannes nama panurirangon ni sude angka panurirang dohot patik i.\n11:14 Jadi molo tartangkup rohamuna i: Ibana do si Elia, na naeng ro i!\n11:15 Hamu angka na marpinggol, pinggol hamu ma i!\n11:16 Alai tu ise ma tahe patudosonku bangso on? Tudos ma nasida tu dakdanak na hundul di paronanan, angka na manjoujou di angka donganna dakdanak, mandok:\n11:17 Hupalui hami suling di jolomu, so haru manortor hamu; andung hupatubegehon hami tu hamu, so saut hamu tangis!\n11:18 Ai na ro do si Johannes, ndang parpapangan, ndang parminum, gabe dipandok: Sibolis do di ibana.\n11:19 Ia ro Anak ni jolma i, na olo mangan jala minum, gabe didok: Ndi, Halak on, sipapangan mago jala sisobur tuak anggur, aleale ni sijalobeo dohot, pardosa! Gabe pintor do Hapistaran i dipintori angka pambahenanna i.\n11:20 Dung i ditorui Jesus ma huta, angka naung gumodang marnida hagogoonna i, ala so muba rohanasida, ninna do:\n11:21 Marjea ma ho, Korasin! Marjea ma ho, Betsaida! Ai aut di huta Tirus dohot Sidon dipamasa hagogoon angka na masa di hamu, ndang tarbahen so paubaonna rohana uju i, marabithon goni, hundul di orbuk!\n11:22 Angkup ni i, hudok ma di hamu: Neang do sitaonon ni pangisi ni huta Tirus dohot Sidon di ari uhum i, martimbangkon sitaononmuna.\n11:23 Ia ho Kapernaum! Nda na pinatimbo ho ro di langit an? Sidabuhononhon do ho sahat tu api na roko! Ai aut di huta Sodom dipamasa hagogoon angka na masa di bagasan ho, ndang tarbahen so hot dope huta i rasirasa sadari on!\n11:24 Angkup ni i, hudok ma di hamu: Neang do sitaonon ni pangisi ni huta Sodom di ari uhum i, martimbangkon sitaononmuna!\n11:25 Uju i ma didok Jesus hatana songon on: Hupuji Ho, Amang, Tuhan na manggomgomi banua ginjang dohot tano on, ala ditamondingkon Ho hata i sian jolo ni angka na pistar dohot na marroha, gabe dipapatar Ho i tu angka siondihononhon.\n11:26 Olo, Amang, ai i do dihalomohon roham hian.\n11:27 Saluhutna i, nunga dipasahat Damang tu Ahu; asa ndang adong na tumanda Anak i dungkon ni Ama i; Ama i pe, ndang adong na tumanda i, ia so holan Anak i, angkup ni na pinodaan ni Anak i, mangihuthon lomo ni rohana.\n11:28 Ro ma hamu tu Ahu, hamu angka na loja jala na sorat, asa hupasonang hamu!\n11:29 Jangkon hamu ma augangku, marguru ma hamu tu Ahu, ai na lambok do Ahu jala na serep marroha, asa dapotan hasonangan tondimuna.\n11:30 Ai lambok do augangku jala neang do dohot na hupaporsanhon.\nLabel: Alkitab Bahasa Batak, MATEUS, Padan Na Imbaru


Jeremia 30 | Alkitab TOBA\n← Jeremia 31\nJeremia 29 →\n30:1 On do hata na ro tu si Jeremia sian Jahowa:\n30:2 Songon on do hata ni Jahowa, Debata ni Israel: Surathon ma di ho saluhut hata angka naung huhatahon tu ho, tu sada buku.\n30:3 Ai ida ma, na ro do angka ari sogot, ninna Jahowa, mulak ma disi togihononku angka na tarbuang sian bangsongku Israel dohot Juda, ninna Jahowa, jala mulak nasida togihononku tu tano naung hulehon i tu ompunasida, asa nasida nampunasa.\n30:4 On do huhut hata, angka naung hinatahon ni Jahowa taringot tu Israel dohot taringot tu Juda.\n30:5 Ai songon on do hata ni Jahowa: Hubege hami do soara angguhangguk, hatahutan, jala ndang adong hasonangan.\n30:6 Ua sungkunsungkun i jala tangkasi humaliang hamu manang dung do baoa mangae posoposo? Boasa tung huida ganup baoa mangampehon tanganna tu gantingna, songon inaina na mangae posoposona, jala muba saluhut bohi marlangan?\n30:7 Oe jea tonanon! Ai tung na bolon ari na sasada i, na so adong tudosna, jala tingki hagogotan do i di Jakkob; alai atik pe songon i ingkon paluaon ibana sian i.\n30:8 Dung i di ari na sasada i, ninna Jahowa Zebaot, ponggolhononku ma augana sian tangkuhukmu, jala rapuanku angka tali pangihot na di ho, jala ndang be halak ruar marhatobanhon ibana.\n30:9 Ingkon Jahowa Debatanasida i oloannasida dohot si Daud rajanasida i, sipatindangonku di nasida.\n30:10 Alai anggo ho, ale Jakkob naposongki, unang ho mabiar, ninna Jahowa, jala unang tarsonggot ho, ale Israel; ai ida ma, ahu paluahon ho sogot sian luat na dao dohot pinomparmu sian tano habuangannasida; jala ingkon mulak Jakkob marnalom ni roha jala marsonangsonang, jala ndang adong nanggo sahalak na manonggoti.\n30:11 Ai ahu do donganmu, ninna Jahowa, laho paluahon ho; ai sun siap do bahenonku saluhut bangso parbegu haambolonganmu na hubahen i na sai laon, alai anggo ho ndang siap bahenonku; ingkon pinsangonku do ho nian hombar tu uhum, jala ndang tarbahen so toruanku ho.\n30:12 Ai songon on do hata ni Jahowa: Tung na targisik do bugangmu, jala bernit situtu torutoru na niaemi.\n30:13 Ndang adong nanggo sahalak na mangondihon ho di paruhuman laho pauliulihon bugangmi, jala ndang adong taoar pamalumhon bugangmi.\n30:14 Nunga dihalupahon saluhut angka alealem ho, ndang usouso nasida di ho, ai harageon ni musu hutonahon tu ho, pinsangpinsang ni halak pangarupa, ala ni godang ni hajahatonmu, tung na so habilangan do angka dosami.\n30:15 Boasa tung mangangguhi ho ala ni bugangmu, ala na so hadaonan sahitmu? Binahen ni hinadeak ni hajahatonmu, ala na so habilangan angka dosam umbahen na songon i hubahen tu ho.\n30:16 Dibahen i luhut angka na mamondut ho, ingkon bonduton do sogot, jala luhut angka na manosak ho, ingkon rap tarboan nasida sogot tu habuangan, jala halak na mamupusi ho, ingkon pupusan sogot, jala luhut halak na mandobo ho, ingkon pasahatonku doboon ni halak.\n30:17 Ai ahu ma patupahon hahisaron di ho, jala pamalumonku ho sian bugangmu, ninna Jahowa, ala si habuangan goarmu didok halak ale Sion, na so parduli ni halak nanggo sada.\n30:18 Songon on do hata ni Jahowa: Ida ma, mulak ma togihononku angka na tarbuang sian undungundung ni si Jakkob jala marpangulahi rohangku mida angka ingananna; jala ingkon paulion muse huta i di atas dolokna jala bagas parhabangsaan i inganan songon uhumna hian.\n30:19 Jala ingkon ruar sian i soara pujipujian dohot soara ni halak na marlas ni roha; ai ahu patorophon sogot nasida, jala ndang jadi moru nasida, jala marmulia nasida bahenonku, jala na so tupa marmetmet nasida.\n30:20 Ia anaknasida ingkon songon di na robi do, jala parluhutanna ingkon hot di jolongku, jala marlulu do ahu sogot tu saluhut halak na mangarupa ibana.\n30:21 Jala jujungan ihutanna, ingkon ro sian ibana, jala rajana bangkit sian tongatongana laos ahu pajonokkon ibana, asa jumonok ibana tu ahu, ai tung ise ma na hum sumeahon dirina laho jumonok tu ahu, ninna Jahowa?\n30:22 Jadi ingkon hamu gabe bangsongku, jala ahu gabe Debatamuna.\n30:23 Ida ma, ruar do sada habahaba sian Jahowa, dohot parpiarpiar ni rimas, sada habahaba poting baliung na mamboan hamagoan, manipa tu ulu ni halak parjahat.\n30:24 Ndang tagamon mombun parpiar ni muruk ni Jahowa, nda jolo sahat dibahen jala di hajongjongkon sangkapsangkap ni rohana hian. Di ujung ni angka ari sogot tangkas antusanmuna i!


JESAYA 46 - BIBLE & BUKU ENDE ONLINE\n46:1 Nunga manungki Bel, nunga jomba Nebo; tu binatang dohot tu pinahan dipampe angka ganaganaannasida, pola sorat nasida mangusung maradu magege.\n46:2 Rap tinggang jala manungki nasida, ndang tarpaluasa na niusungnasida i, gari nasida sandiri ingkon laho do tu habuangan.\n46:3 Tangihon ma ahu ho ale pinompar ni si Jakkob dohot nasa pasipasi ni pinompar ni si Israel, angka na huompa sian bortian dope, angka na huabing sian hatutubuna.\n46:4 Sahat ro di hatutuamu sai tongtong do ahu, jala ro di na ubanon sai ahu do mangusung hamu. Ahu do mambahensa na sai laon, ahu do mangompa, ahu do mangabing jala ahu paluahon nuaeng.\n46:5 Tung tu ise ma pasumanonmu ahu, manang patudosonmu ahu, manang pasobohonmu ahu, paboa suman ahu tusi?\n46:6 Dirunggirhon nasida do sere sia puntalan jala martimbangan nasida mandasing perak i; diupai nasida sada panopa, asa dibahen sian i sada debata, marsinggang tusi nasida bahen panombaannasida.\n46:7 Dipampe nasida ibana tu abara, diusung ibana jala dipajongjong tu hajongjonganna, gabe hot jongjong di hajongjonganna, ndang tarbahensa morot; joujou pe manang ise tu ibana, ndang dialusi, jala ndang tarbahensa paluahon sian hagogotanna.\n46:8 Sai parateatehon hamu ma i jala pir ma tondimuna! Sai pasuang hamu ma rohamuna tu bagasan, hamu angka pangalaosi!\n46:9 Sai parateatehon hamu ma angka na masa na jolo sian mulamula, ai ahu do Debata, jala dungkon ni ahu ndang adong be Debata, manang na tudos tu ahu.\n46:10 Ahu palumbahon hian sian mulamula ujungna sogot, ahu marboaboa sian na robi na so masa dope; laos ahu mandok: Sai hot do sangkaphu jala bahenonku ma nasa lomo ni rohangku.\n46:11 Nunga hujou sada pidong raja wali sian habinsaran; sian tano na dao sada baoa na pasauthon sangkaphu. Nunga pola hudok, sai na paroonku do; nunga pola hurumang, sai na pasautonku do.\n46:12 Tangihon ma ahu hamu ale angka na tangkang marroha, hamu angka na holang sian hatigoran.\n46:13 Nunga pola hupajonok hatigoranku, ndang be mandaodao, jala ndang marbenda hatuaonku, jala lehononku do di Sion hatuaon, jala hamuliaonku di Israel.


I Raja-raja 20 | Alkitab TOBA\n← I Raja-raja 21\nI Raja-raja 19 →\n20:1 Dung i dipaluhut si Benhadad raja sian Ram ma sandok paranganna, jala tolupulu dua raja angka na hinarana, tole angka hoda dohot hureta porang, jadi nangkok ma ibana, ditungkum ma Samaria, laos diporang do i.\n20:2 Dung i disuru ma angka suruanna manopot si Ahab, raja sian Israel, tu bagasan huta i.\n20:3 Asa dohononna tu ibana: Songon on do hata ni si Benhadad: Perakmu dohot serem ahu do nampunasa, angka jolmami dohot anakkonmu angka na ummuli ahu do nampuna nasida.\n20:4 Dung i ninna raja ni Israel ma mangalusi: Songon na nidokmi do na tutu, ale rajanami, ho do nampuna ahu ro di sude na di ahu.\n20:5 Dung i diulahi angka suruani ro muse, didok nasida ma: Songon on do hata ni si Benhadad: Nunga nian husuru suruanku mandok tu ho: Perakmu dohot serem dohot angka jolmam ro di anakkonmu ingkon tu ahu do i lehononmu.\n20:6 Antong marsogot songon on suruonku ma angka naposongku manopot ho, asa disungkapi nasida jabum dohot jabu ni angka naposom, jala nasa ugasan homitan ni roham, ingkon boanor nasida ma i di bagasan tanganna.\n20:7 Dung i dipaluhut raja sian Israel ma sude sintua ni tano i, didok ma: Ua tanda jala ida hamu, haurahonta do hape na niluluan nian, ai nunga disuru ibana suruanna mangido tu ahu angka jolmangku dohot anakkonku ro di perakku dohot serengku, jala ndang hujua mangalehon angka i tu ibana.\n20:8 Dung i sahata ma sude sintua dohot bangso i mandok tu ibana: Unang patangitangi hatahatana jala unang oloi.\n20:9 Dung i ninna rajai ma tu angka suruan ni si Benhadad: Dok hamu ma tu tuanku rajai: Saluhut naung nidok ni suruanmi parjolo tu ahu naposom, bahenonku do i, alai anggo hata on ndang haoloan ahu. Dung i laho ma angka suruani patolhas alusi tu tuanna.\n20:10 Dung i diulahi si Benhadad muse marsuru suruanna mandok tu ibana: Ingkon marlulu situtu angka debata tu ahu, molo tung singkop orbuk ni Samaria manggohi tangan sandok bangso angka na mangihuthon tu ahu.\n20:11 Dung i ninna raja ni Israel ma mangalusi, dok hamu ma tu rajai: Ndang jadi nian manenganenga halak na manandang podangna, hira songon halak naung mambahen sinjatana tu rompean.\n20:12 Jadi dung dibege raja Benhadad hata i, tongon ibana minum anggur rap dohot angka raja hinarana di bagasan undungundungna, didok ma tu angka naposona: Haliangi hamu ma huta i! Jadi dihaliangi nasida ma huta i.\n20:13 Dung i ida ma, ro ma sada panurirang mandapothon si Ahab, raja sian Israel, didok ma: Songon on do hata ni Jahowa: Atehe nunga diida ho musum na deakon? Ida ma, pasahatonku ma i sadarion tu bagasan tanganmu, asa tung ditanda ho Ahu do Jahowa.\n20:14 Dung i ninna si Ahab ma: Marhite sian ise do? Dung i ninna panurirang i ma: Songon on do hata ni Jahowa: Marhite sian angka naposo ni angka induk marluatluat. Dung i ninna rajai ma: Ise hami jumolo bingkas? Dung i ninna panurirang i ma: Ho do!\n20:15 Dung i dibilang rajai ma angka naposo ni angka induk i marluatluat, gabe dua ratus tolupulu dua halak toropna, dung salpu nasida, dibilang ma dohot sian sandok bangso i, i ma sude halak Israel, pitu ribu halak.\n20:16 Dung i ruar ma nasida di hos ni ari. Alai anggo si Benhadad lilian minum anggur sanga mabuk di bagasan undungundungna rap dohot na tolupulu dua raja, angka na hinarana i.\n20:17 Dung i ruar ma jumolo angka naposo ni angka induk i marluatluat. Jadi disuru si Benhadad ma suruanna, angka na mangalualuhon tu ibana mandok: Nunga adong ruar angka baoa sian Samaria.\n20:18 Dung i didok rajai ma: Manang na naeng mardemak nasida umbahen ruar, manang laho marporang, sai tangkupi hamu nasida songon i mangolu!\n20:19 Alai dung ruar angka nasida sian huta i, i ma angka naposo ni angka induk i marluatluat dohot angka parangan sian pudinasida.\n20:20 Dibunu nasida be ma alona, gabe maporus halak Ram jala dieak halak Israel nasida; maporus dohot si Benhadad, raja sian Ram marsihundul di hoda rap dohot deba jolma parsihundulna.\n20:21 Jadi ruar ma dohot raja ni Israel, jala dibunu angka jolma parsihundul di hoda dohot hureta porang, gabe torop situtu marragean halak Ram dibahen.\n20:22 Dung i ro ma panurirang i mandapothon raja ni Israel, didok ma tu ibana: Mulak ma ho, patorop ma jolo angka paranganmu, pingkiri ma jala ida manang aha na tama sibehenonmu; ai dapot taon ulahan ni raja sian Ram ma nangkok mandopang ho.\n20:23 Ai nunga didok angka naposo ni raja sian Ram hian mandok ibana: Debata pandingini di dolok do angka Debatanasida i, ala ni do umbahen talu hita dibahen nasida; alai molo maralo di adaran hita dohot nasida, sai na tunduk do nasida bahenonta.\n20:24 Ala ni songon on ma bahen: Palaho ma angka rajai, ganup sian hajongjonganna be, jala bahen ma angka ulubalang singkatnasida.\n20:25 Alai anggo papungu ma di ho parangan, suang songon torop ni parangan naung marragean sian ho, tole angka hoda dohot hureta songon toropna na jolo, asa taulahi marmusu dohot nasida di adaran, sai na tunduk do nasida bahenonta. Jadi dioloi rajai ma hatanasida i, jala dibahen songon i.\n20:26 Jadi dung salpu na sataon i, dibilang si Benhadad ma halak Ram, jala nangkok ibana tu Apek laho marporang dompak Israel.\n20:27 Dung i tarbilang ma dohot halak Israel jala diparbohali, asa mardalan manjumpangkon halak Ram; dung i marsaro ma halak Israel patondong dohot nasida, hira songon dua punguan hambing; alai anggo halak Ram tung ditutup do tano i.\n20:28 Dung i ro ma sada halak ni Debata mandapothon raja ni Israel, ninna ma mandok ibana: Songon on do hata ni Jahowa: Ala naung didok halak Ram, Debata pandingini di angka dolok do Jahowa, ndada Debata pandingini di adaran, dibahen i nunga hupasahat tu tanganmu sandok jolma na deak on, asa tung ditanda hamu, Ahu do Jahowa.\n20:29 Jadi marsaro ma nasida patondong be pola pitu ari lelengna. Tole papitu arihon turtar be ma nasida tongtang, gabe dibunu halak Israel ma saratus ribu halak Ram, angka na mardalan pat di bagasan sadari.\n20:30 Jala angka na teba i maporus do tu bagasan huta Apek, gabe ditinggang parik ni huta i duapulu pitu ribu halak angka na teba i; maporus dohot si Benhadad masuk tu bagasan huta i, laho sian bilut na sada tu bilut na sadanari.\n20:31 Dung i ninna angka naposona i ma mandok ibana: Ida ma, nunga hubege hami barita ni angka raja ni halak Israel, raja parasi ni roha do nasida; dibahen i loas ma hami marabithon tangki dohot martalitalihon tangki ruar mandapothon raja ni Israel, anggiat tung pangoluonna hosam.\n20:32 Dung i marabithon tangki ma nasida jala martalitalihon tangki laho mandapothon raja ni Israel, laos didok nasida ma: Hata ni naposom si Benhadad mandok: Ua pangolu ma hosangku! Jadi ninna rajai ma: Mangolu dope ibana hape? Antong anggingku ma ibana.\n20:33 Pintor disigop angka baoa i ma hatana i mangaithon tu nasida, angka didok ma: Anggim ma tutu si Benhadad! Dung i didok rajai ma: Laho ma hamu mamboan ibana tuson. Jadi ruar ma si Benhadad mandapothon rajai, laos didokkon rajai ibana manaek tu hureta.\n20:34 Dung i didok si Benhadad ma tu rajai: Huta angka na nirampas ni damang na jolo sian amanta, paulahonku ma tu ho, bahen huhut di ho angka jambur di Damaskus, songon na binahen ni damang nahinan di Samaria. Alai anggo ahu (ninna si Ahab), paluaonku ma ho marningot padan on. Jadi marpadan ma nasida na dua, diloas ma ibana laho.\n20:35 Dung i ro ma hata ni sada halak sian angka anak ni panurirang mandok tu donganna marhite sian hata ni Jahowa: Ua lombuti ma ahu! Hape manjua do baoa i mangalombuti ibana.\n20:36 Dung i didok panurirang i ma tu ibana: Ala na so tinangihonmi soara ni Jahowa, ida ma, molo laho ho annon sian lambungkon, soroon ni singa ma ho. Jadi dung laho ibana sian lambungna pajumpang ma ibana dohot singa na manoro ibana.\n20:37 Dung i jumpang panurirang i ma sada halak na asing, ninna ma: Ua lombuti ma ahu! Jadi dilombuti baoa i ma ibana, pola mabugang ibana dibahen.\n20:38 Dung i laho ma panurirang i mangambat rajai di tongan dalan, jala dipatinda rupana marhite sian bulangbulang binahenna tu matana.\n20:39 Jadi dung mamolus rajai, mangangguhangguk ma ibana dompak rajai, ninna ma: Ruar do ahu naposomon sian tongatonga ni parporangan, gabe ida ma, ro sada halak na manimbil sian parporangan mamboan tu ahu sada halak, ninna ma: Ramoti baoa on! Molo tung mangangkat ibana, ingkon hosam singkat ni hosana; manang ingkon gararonmu perak satalenta.\n20:40 Hape uju ringkot situtu ulaon ni naposomon, gabe ndang disi be ibana hudapot. Dung i ninna raja ni Israel ma tu ibana: Laos i ma uhum madabu tu ho, ho sandiri tahe paputushon.\n20:41 Dung i hapogan ma panurirang i mananggal bulang i sian matana, gabe ditanda raja ni Israel ma ibana, sada sian angka panurirang i do ibana hape.\n20:42 Dung i ninna panurirang i ma mandok rajai: Songon on do hata ni Jahowa: Ala na pinaluam i sian tanganmu baoa naung harom hian hubahen, ingkon hosam singkat ni hosana, jala bangsom singkat ni bangsona.\n20:43 Dung i laho ma mulak raja ni Israel tu jabuna, pola gusar jala muruk situtu ibana sahat tu Samaria.


Epesus 4 — PERPUSTAKAAN ONLINE Joujou Paboahon\nGaris Besarna Epesus\n6/2016, hlm. 20\n1/9/2015, hlm. 8-10\nDi bahasa Junani aselgeia. Ida di Kamus.\nIda di Kamus.\nManang “sahat tu na bonom mata ni ari”.\nHolong ni Debata, hlm. 139-143\nManang “Unang ma lungun tondi parbadia ni Debata”.\n4 Ahu na dipenjarahon alani Tuan i hupangido ma tu hamu, patuduhon ma sian parangemuna naung tarjou hamu. 2 Martoruk ni roha ma hamu, marlambok ni roha, sabar, jala masihaholongan asa boi sabar tu na asing. 3 Tongtong ma hamu marsada jala mardame songon na nilehon ni tondi parbadia i. 4 Ai sada do daging i jala sada do nang tondi parbadia i. Songon i do nang hamu dijou tu pangkirimon na sasada i. 5 Sada do Tuan, sada do haporseaon, sada do pandidion, 6 sada do Debata dohot Ama di saluhutna, na mangarajai saluhutna dohot na mangula marhite saluhutna jala di bagasan saluhutna.\n7 Sude do hita manjalo asi ni roha na mansai balga i hombar tu silehon-lehon ni Kristus i. 8 Ai didok do, “Tingki nangkok ibana tu ginjang, diboan ibana do angka halak na tarhurung jala nasida ma na gabe silehon-lehonna.” 9 Jala molo didok, “nangkok ibana”, nda on patuduhon naung turun ibana tu inganan na di toru, i ma tano on? 10 Ibana naung turun laos ibana do na nangkok tu inganan na dao tumimbo sian saluhut langit, asa boi pasautonna saluhutna.\n11 Deba silehon-lehonna i gabe apostel, deba gabe panurirang, deba gabe parbarita na uli, deba gabe parmahan, jala deba gabe guru. 12 Nasida ma na pature-turehon angka na badia i, na marhobas tu na asing, jala na patoguhon daging ni Kristus 13 sahat tu na marsada hita sude di bagasan haporseaon dohot parbinotoan na bagas taringot tu Anak ni Debata. Dung i gabe togu ma hita songon Kristus i. 14 Alani i, unang be hamu songon dakdanak jala holan mangihuthon ajaran ni angka halak na manipu marhite mangoto-otoi. Asa unang gabe songon kapal na diboan galumbang jala na niullus ni alogo hamu. 15 Alai hatahon ma na sintong, masihaholongan ma, jala lam togu ma di saluhutna songon Kristus pamimpinta* i. 16 Ai ibana do na mambahen marsada saluhut daging i jala na mambahen ganup urat i masiurupan laho mangalehon na dihaporluhon. Molo denggan ganup bagian mangulahon ulaonna be, gabe lam magodang ma daging i di bagasan holong.\n17 Hudok ma tu hamu jala hujujui ma hamu di bagasan goar ni Tuan i, asa unang diihuthon hamu be pangalaho ni angka bangso. Ai holan angka na so marguna do dipingkiri nasida. 18 Ndang adong na manogu-nogu roha ni nasida jala pulik do nasida sian hangoluan na nilehon ni Debata. Ai ndang olo nasida mananda Debata jala jogal do roha ni nasida. 19 Ndang adong aturan di ngolu ni nasida, diulahon do ulaon ni halak na so umboto ila,* jala ndang marnasae nasida mangulahon angka ulaon na ramun.*\n20 Alai nunga diparsiajari hamu, ndang songon i Kristus i. 21 Ai nunga diajarhon Jesus na sintong tu hamu. Molo ditangihon hamu ibana jala olo hamu marsiajar sian ibana, tangkas ma botoonmuna angka on. 22 Nunga diajarhon tu hamu asa mananggalhon pangalahomuna na leleng, i ma angka na niulahonmuna najolo. Ai nunga sega be pangalahomuna dibahen giot-giot ni daging. 23 Naeng ma dipaimbaru roha dohot pingkiranmuna, 24 jala pangke hamu ma pangalaho na imbaru hombar tu lomo ni roha ni Debata mangihuthon hasintongan dohot roha na marsihohot.\n25 Ala ndang olo be hamu margabus, ganup ma halak mangkatahon na sintong tu donganna, ai rap daging ni Kristus i do hita. 26 Molo muruk hamu, unang ma sanga mardosa. Unang ma muruk hamu sadari manipat.* 27 Unang ma lehon tingki* tu Sibolis. 28 Molo panangko ibana najolo, unang be manangko. Alai ringgas ma ibana mangulahon karejo na denggan, asa boi urupanna halak na ingkon siurupan. 29 Unang ma kaluar sian pamanganmuna angka hata na roa. Alai hatahon ma na denggan laho patoguhon na asing, asa marlaba tu angka na manangihon. 30 Unang ma gabe lungun roha ni Debata* dibahen hamu. Ai nunga dimeterai Ibana hamu marhite tobusan di ari haluaon i.\n31 Bolongkon hamu ma sian dirimuna sogo ni roha, muruk, rimas, songgak-songgak dohot angka hata na mangaleai na mambahen hansit roha ni na asing. 32 Alai burju ma hamu tu na asing, marasi ni roha, jala rade manalpuhon hasalaan ni donganmuna songon Debata na rade manalpuhon hasalaanmuna marhite Kristus i.


JEREMIA 48 - BIBLE & BUKU ENDE ONLINE\n48:1 Dompak Moab. Songon on do hata ni Jahowa Zebaot, Debata ni Israel: Marjea ma huta Nebo, ai nunga pansing! Nunga tarurak Kiriataim jala patu, nunga tarurak benteng na timbo i jala maloha!\n48:2 Nunga pesan hamuliaon ni Moab di Hesbon; nunga pola disangkapi halak hamagoanna, ninna do: Beta hita, asa itapansingkon ibana unang be masuk tu bilangan ni bangso! Ho pe ale Madmen, ingkon rendep ho; sai paburuburuon ni podang ma ho.\n48:3 Tarbege do soara angguhangguk sian Horonaim! Hapapansing dohot hamagoan dohot hataluan bolon!\n48:4 Nunga tung siap Moab! Angka na metmet mangangguhi.\n48:5 Ai di nangkohan Luhit mardapotdapot nangkok halak na tumatangis, pola tarbege di tuatan Horonaim angguk badar ni halak na hagogotan.\n48:6 Maporus ma hamu, palua hamu hosamuna i! Alai gabe songon tadatada di halongonan do hamu.\n48:7 Ai ala marhaposan ho mida jadijadianmu dohot mida angka artam, ingkon dohot ho patu, ingkon borhat Kamos tu habuangan, angka malimna dohot angka indukna sasudena.\n48:8 Ai ingkon ro do sipangago i dompak saluhut halak jala ndang malua nanggo sada huta, jala mago rura i jala tarulang tano pea i, ai songon i do hata ni Jahowa.\n48:9 Lehon hamu ma habong tu Moab ai naeng gira habang ibana tu ruar. Hape ingkon gabe halongonan angka hutana, ndang be marpangisi nanggo sahalak.\n48:10 Marjea ma manang ise na marlemba mangaradoti ulaon ni Jahowa, jala marjea ma manang ise na mangontok podangna mandurushon mudar.\n48:11 Marsonangsonang do nian Moab sian sieteketehonna, jala hohom ibana peak di atas parakna, jala ndang dung ibana dipainding sian guriguri na sada tu na asing, jala ndang dung ibana tarboan tu habuangan. Dibahen i hot do pandaianna, jala ndang muba parnianggoanna.\n48:12 Dibahen i, ida ma, na ro do angka ari sogot, ninna Jahowa, ahu ma marsuru tu ibana jolma angka na painding ibana, jala parumaronna angka gurigurina, jala bolahononna angka saoanna.\n48:13 Ingkon tarurak do Moab binahen ni Kamos, suang songon pinompar ni Israel tarurak binahen ni Betel haposannai.\n48:14 Boasa ma tung dohononmuna: Angka ulubalang do hami, jala halak parmusu angka na begu do hami?\n48:15 Nunga tung siap Moab, jala nunga dipurun angka hutana, jala dolidoli angka na pinillitna i nunga turun tu pamotongan, ninna raja, na margoar Jahowa Zebaot.\n48:16 Nunga jonok hapepesan ni Moab, jala silu situtu ro hamagoanna.\n48:17 Tatangisi ma ibana, sude hamu angka hombar balokna, sude hamu angka na umboto goarna! Dok hamu ma: Nunga maponggol do hape tungkot hagogooni, batahi na arga i.\n48:18 Mijur ma ho sian hamuliaon jala hundul tu tano hasang, ho ale isi ni boru Dibon! Ai na nangkok ma siago Moab dompak ho, siaphononna ma hutam angka na gantingi.\n48:19 Jongjong ma ho tu dalan jala manatapnatap, hamu ale isi ni Aroer! Sungkunsungkuni ma jolma na maporus dohot na malua! Dok ma: Aha do na masa?\n48:20 Nunga tung tarurak Moab, ai nunga maloha. Mangandungi ma hamu jala tumatangis! Baritahon hamu ma i di Arnon naung siap do hape Moab.\n48:21 Jala nunga songgop uhumi tu tano pea, tu Holon dohot tu Jahaz dohot tu Mefaat.\n48:22 Dohot tu Dibon dohot tu Nebo dohot tu Bet Diblataim.\n48:23 Dohot tu Kiriataim, tu Bet-Gamul dohot tu Betmeon.\n48:24 Dohot tu eriot Hesron, Bezer dohot tu saluhut huta ni luat Moab, angka na holang dohot angka na jonok.\n48:25 Nunga tung maponggol tanduk ni Moab jala nunga marosak botohonna, ninna Jahowa.\n48:26 Pamabuk hamu ma ibana, ala dompak Jahowa do ibana manenganenga! Laos marguluhon utautana ma Moab, asa gabe sieleseleson ni halak ibana huhut.\n48:27 Nda dieleselesi ho do Israel molo jumpang nasida di tongatonga ni angka panangko? Ai ganup ditaringoti hatam ibana, mangupir do ho.\n48:28 Tadingkon hamu ma angka huta jala maringan di dolok batu hamu ale isi ni Moab, jala songon anduhur ma hamu angka na marasar di bagasan angka liang.\n48:29 Nunga hubege hami hajungkaton ni Moab, tung na jungkat situtu ho, tole hatimbulonna dohot hajungkatonna dohot ginjang ni rohana.\n48:30 Ahu pe tangkas do hutanda hajungkatonna ninna Jahowa, tole panengaonna na so marniula i, sipaotooto do dibahen nasida.\n48:31 Dibahen i ingkon mangandungi ahu taringot tu Moab jala ingkon mangangguhi ahu taringot tu sandok Moab; tama do marhoihoi iba taringot tu angka baoa di Kir-Heres.\n48:32 Ingkon mabakbak iluilungku mida Jaser, ingkon tumatangis ahu mida ho, ale hau anggur sian Sibma. Taripar do rantingrantingmu tu bariba ni laut, pola sahat tu laut Jaser. Nunga ditinggang pangago i parbue ni hau dohot hau anggur angka sigotilonmu hian.\n48:33 Nunga munsat huhut las ni roha dohot olopolop sian hauma sigotilon dohot sian tano Moab, jala nunga hupasadi anggur i sian angka pangilangan, ndang adong be luntakluntahonna mardongan suraksurak, tung na so masa be suraksurak las ni roha.\n48:34 Binahen ni angguhangguk sian Hesbon sahat tu Eleale, sahat tu Jahaz tahe tarbege soaranasida i; sian Soar sahat tu Horonaim, lombu sitolu taon i, ai dohot do angka aek Nimrim marsik do sogot.\n48:35 Ahu ma pasohothon Moab, ninna Jahowa, asa unang be mamele di atas ni angka tambak, jala unang be manutung daupa tu angka debatana sileban.\n48:36 Dibahen i sai gunsang do rohangku mida Moab, jala mardorom songon sarune mida halak isi ni Kir-Heres, ala naung mago do pasipasi ni na niomona.\n48:37 Ai nunga mapalpal saluhut ulu, jala ginansip saluhut janggut, luhut tangannasida angka na nirarihan do, jala marulos tangki gontingnasida i.\n48:38 Di atas ni saluhut tarup ni jabu di Moab dohot di alamannasida holan angguhangguk do, ai nunga hubolahon Moab songon mangkuk sadi na so lomo di rohaniba, ninna Jahowa.\n48:39 Oe suang habobolana i! Angguknasida! Tungki ni ulu ni Moab dohot urakna i! Songon do, nunga gabe sirehereheon Moab dohot hasonggoton di saluhut halak hombar balokna.\n48:40 Ai songon on do hata ni Jahowa: Ida ma, songon pidong raja wali ibana habang, jala dipaherbang hatirna di atas Moab.\n48:41 Nunga patu angka huta, jala nunga disoluk angka partanobatoan; jala ingkon songon roha ni parompuan na mangae posoposona, roha ni angka ulubalang ni Moab di ari na sasada i.\n48:42 Ingkon pansing Moab, asa unang be targoar bangso, ala dompak Jahowa ibana manenganenga.\n48:43 Hasogiron dohot godung dohot jorgong songgop tu ho, ale isi ni Moab, ninna Jahowa.\n48:44 Manang ise na maporus maradophon hasogiron, ingkon madabu do ibana tu godung, jala manang ise na manaek sian godung, ingkon dapot jorgong ibana, ai ahu parohon tu nasida, tu Moab, taon partubolan tu nasida, ninna Jahowa.\n48:45 Jongjong do di linggoman ni Hesbon marhosahosa angka na maporus ndang margogo, alai ruar ma api sian Hesbon jala nala ni api sian tongatonga ni Sihon, gabe suda dipangan parsantingan ni Moab dohot pakpak ulu ni angka anak hagunturon.\n48:46 Marjea ma ho ale Moab! Nunga pidom bangso ni Kamos, ai nunga tarboan angka anakmu tu habuangan dohot angka borum tu parhatobanan.\n48:47 Alai anggo di ujung ni angka ari ahu ma manogihon mulak halak na tarbuang sian Moab ninna Jahowa. Intap ni i ma uhum tu Moab.


Johannes 21 | Bibel online |Terjemahan Dunia Baru\nDipataridahon Jesus dirina tu angka siseanna (1-14)\nDipapos si Petrus holong ni rohana tu Jesus (15-19)\n“Lehon ma mangan anak ni biru-birungki” (17)\nNa laho masa tu sisean haholongan ni Jesus (20-23)\nHata panutup (24, 25)\n21 Dung salpu i, dipataridahon Jesus ma muse dirina tu angka siseanna di Laut Tiberias. Songon on ma na masa tingki dipataridahon Jesus dirina tu nasida. 2 Marpungu do disi si Simon Petrus, si Tomas (na laos digoari si Kembar), si Natanael na sian Kana na di Galilea, angka anak ni si Sebedeus dohot dua halak sisean na asing. 3 Didok si Simon Petrus ma tu nasida, “Naeng laho ma ahu manangkup dengke.” Didok nasida ma tu ibana, “Dohot ma hami.” Dung i laho ma nasida marparau, alai ndang adong dapot ni nasida manang aha pe saborngin i. 4 Tingki laho torang ari, jongjong ma Jesus di topi ni laut. Alai ndang diboto angka sisean i na Jesus do i. 5 Dung i disungkun Jesus ma tu nasida, “Adong do siallangon* di hamu anaha?” Dialusi nasida ma, “Ndang adong!” 6 Didok Jesus ma tu nasida, “Sampakkon hamu ma jala i tu siamun ni parau i asa dapotmuna dengke.” Disampakkon nasida ma jala i, gabe ndang tartarik ni nasida be jala i alani godang ni dengke i. 7 Didok sisean na hinaholongan ni Jesus i ma tu si Petrus, “Tuan do i!” Dung dibege si Simon Petrus na Tuan do i, dipangke ma abit luarna, ai ndang marbaju-baju hian ibana. Dung i manimbung ma ibana tu laut. 8 Alai ro ma angka sisean na asing marparau na gelleng. Disarat nasida ma jala na gok dengke i, ai ndang pola dao nasida sian darat, hira-hira 90 meter* do daona. 9 Dung sahat nasida di topi ni laut, diida nasida ma adong dengke dohot roti di atas ni gara. 10 Didok Jesus ma tu nasida, “Boan ma deba tuson dengke na dapotmuna i.” 11 Dung i nangkok ma si Simon Petrus tu parau. Ditarik ibana ma jala tu darat, gok do jala i marisi dengke na balga, godangna 153 ekor. Nang pe godang dengke i, alai ndang maribak jala i. 12 Didok Jesus ma tu nasida, “Ro ma hamu mangan!” Alai ndang adong sian angka sisean i na barani manungkun “Ise do ibana?” Ai nunga diboto nasida Tuan i do i. 13 Dibuat Jesus ma roti jala dibagihon ma tu nasida, songon i ma muse dibahen tu dengke i. 14 On ma na patoluhalihon Jesus pataridahon dirina tu angka siseanna dung hehe ibana sian na mate. 15 Dung sae nasida mangan, didok Jesus ma tu si Simon Petrus, “Simon, anak ni si Johannes, humolong do roham tu ahu sian apala angka on?” Dialusi si Simon ma, “Olo Tuan, diboto ho do holong ni rohangku tu ho.” Didok Jesus ma tu ibana, “Lehon ma mangan anak ni biru-birungki.” 16 Didok Jesus ma muse paduahalihon tu ibana, “Simon, anak ni si Johannes, holong do roham tu ahu?” Ninna ibana ma mangalusi, “Olo Tuan, diboto ho do holong ni rohangku tu ho.” Ninna Jesus ma tu ibana, “Parmahani ma anak ni biru-birungki.” 17 Didok Jesus ma muse patoluhalihon tu ibana, “Simon anak ni si Johannes, holong do roham tu ahu?” Gabe lungun ma roha ni si Petrus ala nunga tolu hali disungkun Jesus songon i. Alani i didok si Petrus ma, “Tuan, saluhutna do diboto ho. Diboto ho do holong ni rohangku tu ho.” Didok Jesus ma tu ibana, “Lehon ma mangan anak ni biru-birungki. 18 Tutu do na hudok on tu ho, tingki poso ho, ho sandiri do na mamangkehon bajum jala laho do ho manang na tudia lomo ni roham. Alai molo dung matua ho, lehononmu ma tanganmu jala halak ma mamangkehon bajum, boanonna ma ho tu inganan na so dihalomohon roham.” 19 Didok Jesus pe songon i, laho patuduhon songon dia do parmate ni si Petrus ala pasangaphon Debata. Dung i didok Jesus ma muse, “Tongtong ma ihuthon ahu.” 20 Dibereng si Petrus ma tu pudi, diida ibana ma sisean na hinaholongan ni Jesus mardalan mangihuthon nasida. Ibana do sisean na hundul di lambung ni Jesus tingki mangan di borngin i jala na manungkun, “Ise do na laho manjehehon ho Tuan?” 21 Dung diida si Petrus ibana, disungkun ma Jesus, “Boha do taringot tu ibana Tuan?” 22 Didok Jesus ma tu ibana, “Molo lomo rohangku mangolu ibana sahat tu na ro ahu, boasa pola pingkirhononmu i? Tongtong ma ihuthon ahu.” 23 Gabe sar ma barita di tonga-tonga ni angka siihuthon Jesus na mandok ndang na laho mate sisean i. Alai ndang adong didok Jesus songon i, na nidok ni Jesus, “Molo lomo rohangku mangolu ibana sahat tu na ro ahu, boasa pola pingkirhononmu i?” 24 Ibana do sisean na paboahon dohot na manurathon hata on jala taboto do sintong na pinaboana i. 25 Mansai godang dope na binahen ni Jesus, alai molo sude disurathon sada-sada, ndang siat be sude gulungan i di portibi on.\n^ Manang “dengke”.\n^ As. “hira-hira 200 hasta”.


IV Musa 24 | Alkitab TOBA\n← IV Musa 25\nIV Musa 23 →\nAugust 21, 2008 · 13:47\n24:1 Jadi dung diida si Bileam lomo roha ni Jahowa ala pinasupasuna Israel, ndang laho ibana songon na dua hali parjolo i mandiori pangarundingon, pintor dituju do bohina dompak halongonan.\n24:2 Dung i mangaranapi ma mata ni Bileam, gabe diida ma parpeak ni parsaroan ni Israel marmargamarga; jadi songgop ma Tondi ni Debata tu ibana.\n24:3 Dung i dipungka ma muse mandok tonggona: On ma pangungkapon sian si Bileam, anak ni si Beor, pangungkapon tahe sian baoa naung tonggor matana!\n24:4 Pangungkapon sian jolma naung somal umbege angka hata ni Debata, naung marnida parmataon sian Nasunhinagogo, jolma naung tungkap jala tarbungka matana.\n24:5 Tung na uli sahali do angka undungundungmu, ale Jakkob, angka ingananmu, ale Israel!\n24:6 Songon sunge tahe, angka na gistang mardalan, songon angka porlak martopihon sunge, songon hau aloe, angka na sinuan ni Debata, songon hau ares di topi ni aek.\n24:7 Sai tong do mabaor aek sian timbatimbana, pinomparna pe marsihohot jongjong di bagasan angka aek magodang, jala tumimbul do rajana sian Agag, jala marmulia situtu harajaonna i sogot.\n24:8 Nunga ditogihon Debata ibana ruar sian Misir, jala songon doras ni badak tunggal ibana mardalan. Ingkon suda ma panganonna angka bangso parbegu alona i, jala ropuhanna holiholinasida jala ponggolhononna angka sumbianasida.\n24:9 Nunga marsinggang ibana huhut manggompang songon singa jantan, jala songon singa boruboru; tung ise ma na hum manungguli ibana? Dapotan pasupasu ma manang ise na mamasumasu ho, jala hona bura manang ise na mamburai ho.\n24:10 Jadi marpiarpiar ma rimas ni si Balas dompak si Bileam, pola ditopaptopap tanganna, jala didok si Balas mandok si Bileam: Laho mamburai angka musungku ho nian umbahen jinou, hape ida ma, sai didatdati ho do mamasumasu nasida, nunga pola tolu hali.\n24:11 Nuaeng pe hatop ma ho maporus mulak tu ingananmu hian! Disangkap rohangku do nian naeng marmulia situtu ho bahenonku; alai ida ma, nunga diambat Jahowa hamuliaon sian ho.\n24:12 Jadi ninna si Bileam ma tu si Balas: Nda nunga hudok hian nang tu surusuruan, angka na sinurum manopot ahu songon on:\n24:13 Tung sura pe gok jabuna perak dohot sere dilehon si Balas tu ahu, ndang halaosan ahu hata ni Jahowa, laho mambahen na denggan manang na roa sian roharohangku sandiri; hata sipaboaon ni Jahowa tu ahu, ingkon i do hatahononku.\n24:14 Nuaeng pe, ida ma, na laho ma anggo ahu mulak tu bangsongku, dibahen i loas ma ahu manurirangkon hian tu ho taringot tu sibahenon ni bangso on tu bangsom on di ujung ni angka ari.\n24:15 Dung i dipungka ma muse mandok tonggona: On ma pangungkapon sian si Bileam, anak ni si Beor, pangungkapon tahe sian baoa naung tonggor matana!\n24:16 Pangungkapon sian jolma naung somal umbege angka hata ni Debata dohot na umboto parbinotoan di Natumimbul, naung marnida parmataon ni Nasunhinagogo, jolma naung tungkap jala tarbungka matana.\n24:17 Sai na idaonku do Ibana, alai ndang dope anggo nuaeng; sai na tataponku do Ibana, alai ndang dope anggo tung jonok: Binsar do sogot sada bintang sian Jakkob jala hehe do sada tungkot harajaon sian Israel; papatuonna ma angka luat ni Moab jala patunduhonna sandok pinompar ni si Set.\n24:18 Soluhonna ma ia Edom, jala gabe partalian ni musuna anggo Seir, alai lam marhuaso ma anggo Israel.\n24:19 Marharoroan sian Jakkob ma Sipangarajai, jala siaphononna pasipasi sian huta i.\n24:20 Jadi dung diida ibana halak Amalek, gabe dipungka ma tonggona mandok: Parmulaan ni angka bangso parbegu do nian Amalek, alai ujungna do tu hamagoan!\n24:21 Jadi dung diida ibana halak Keni, gabe dipungka ma tonggona mandok: Gonting do nian ingananmu jala dipaojak ho asarmu di atas dolok batu:\n24:22 Alai ingkon ro do sogot na mangulang Keni, paima ro muse Assur mamboan ho tu habuangan.\n24:23 Dung i dipungka ibana muse tonggona mandok: Ue! Tung ise ma tarbahen mangolu, molo dipamasa Debata sisongon i?\n24:24 Alai ro muse angka hopal sian pasir ni halak Kittim, patunduhonna ma Assur dohot Heber muse; alai ibana sandiri pe ingkon tu hamagoan do.\n24:25 Dung i borhat ma si Bileam, laos mardalan asa mulak ibana tu ingananna hian: Si Balas pe ditulus do dalanna i.\nNeither pray I for these alone, but for them also which shall believe on me through their word; That they all may be one; as thou, Father, art in me, and I in thee, that they also may be one in us: that the world may believe that thou hast sent me. And the glory which thou gavest me I have given them; that they may be one, even as we are one: I in them, and […]


IV MUSA 16 - BIBLE & BUKU ENDE ONLINE\n16:1 Dung i marbulan ma si Kora, anak ni si Isebar, tubu ni si Kohat, anak ni si Lepi rap dohot si Datan dohot si Abiram, angka anak ni si Eliab dohot si On, anak ni si Pelet, pinompar ni si Ruben tolunsa.\n16:2 Hehe ma nasida mambingkasi bada dompak si Musa rap dohot dua ratus limapulu baoa sian halak Israel, angka induk ni luhutan i, angka jolma na tarpis tu parrapotan, pola tarbarita nasida.\n16:3 Jadi marluhut ma nasida mangalo si Musa dohot si Aron, angka ninna ma mandok nasida: Malobihu do pambahen ni hamu na dua; ai sandok luhutan i, angka na badia do luhutna, jala di tongatonganasida do Jahowa; boasa tung patimbotimboonmuna dirimuna gumomgom huria ni Jahowa?\n16:4 Jadi dung dibege si Musa hata i, manungkap ma ibana tu tano.\n16:5 Laos ninna ma tu si Kora dohot tu sude donganna saparbulanan: Marsogot ma pabotohonon ni Jahowa manang ise jujungan pinabangkitna, jala na badia, asa jadi jumonok tu Ibana; jala manang ise na pinillit ni Jahowa, i ma na jadi jumonok tu Ibana.\n16:6 On ma bahen hamu, si Kora dohot sude donganna saparbulanan tahe: Buat hamu ma di hamu angka saoan panutungan daupa.\n16:7 Dung i bahen hamu ma api tu bagasan, jala ampehon hamu tu atasna daupa di adopan ni Jahowa marsogot songon on; jadi manang ise na pinillit ni Jahowa, i ma na badia; pambahenmu do tahe na malobihu, hamu pinompar ni si Lepi!\n16:8 Dung i ro ma hata ni si Musa tu si Kora: Ua tangihon ma hatangkon, hamu pinompar ni si Lepi!\n16:9 Maotikku dope huroha di rohamu, naung pinapulik ni Debata ni Israel hamu sian luhutan Israel, asa hamu nian jumonok tu Ibana, mangaradoti ulaon di inganan ni Jahowa jala jongjong di adopan ni luhutan, marhalado di nasida?\n16:10 Nunga tutu ho diloas jumonok rap dohot sude hahaanggim, i ma halak Lepi donganmu, hape lam naeng lahanganmuna huhut hamalimon.\n16:11 Tongon tahe, ho dohot sandok donganmu saparbulanan, nunga marsatahi tahe hamu mangalo Jahowa; ai ise nian anggo si Aron, umbahen marmungutmungut hamu dompak ibana?\n16:12 Dung i disuru si Musa ma suruanna manjou si Datan dohot si Abiram, angka anak ni si Eliab; alai ninna nasida ma: Ndang olo hami nangkok tusi!\n16:13 Maotikku dope huroha di roham naung tinogihonmu hami ruar sian tano habaoran ni susu dohot situak ni loba, asa mate hami bunuonmu di halongonan? Lam naeng dope huroha pabangkitonmu dirim gabe pangarajai di hami?\n16:14 Jagar do hami ditogihon ho tu tano habaoran ni susu dohot situak ni loba, tole dilehon ho tu hami hauma na tangkas di aek dohot porlak anggur bahen partalian! Beha so nda tung dohot mata ni angka baoa on pulsihanmu? Ndang olo hami nangkok tusi!\n16:15 Jadi marsigorgor situtu ma rimas ni si Musa, laos ninna ma tu Jahowa: Sai unang ma marpanatap roham tu peleannasida sipanganon! Nanggo sada halode, ndang dung hubuat sian nasida, jala ndang dung huparoa uhumhu tu manang ise sian nasida.\n16:16 Dung i ninna si Musa ma tu si Kora: Anggo marsogot ingkon ro ho rap dohot sandok donganmu saparbulanan tu adopan ni Jahowa, ho, nasida dohot si Aron.\n16:17 Dung i ganup hamu, ingkon buatonna be saoanna panutungan daupa jala ampehononna tu atasna daupa, dung i boanonna jumonok ganup saoanna pardaupaan tu adopan ni Jahowa, i ma gabe dua ratus limapulu saoan pardaupaan, ho pe dohot si Aron mamboan be pardaupaanna.\n16:18 Jadi ganup mambuat pardaupaanna be jala dibahen api tu bagasanna, diampehon muse daupa tu atasna, jala jongjong nasida di pintu ni undungundung parluhutan i, nang si Musa dohot si Aron.\n16:19 Nunga dipaluhut si Kora hian sandok luhutan i tu pintu ni undungundung parluhutan i mangalo nasida. Dung i tarida ma hamuliaon ni Jahowa tu sandok luhutan i.\n16:20 Dung i ro ma hata ni Jahowa tu si Musa dohot tu si Aron songon on:\n16:21 Paholang hamu ma dirimuna sian tongatonga ni luhutan on, asa suda nasida hurendephon di bagasan satongkin.\n16:22 Jadi manungkap be ma si Musa dohot si Aron tu tano huhut mandok: Iale Debata! Ho do Debata ni angka tondi ni nasa sibuk! Ala mardosa sahalak, tung rimasanmu ma sandok luhutan i?\n16:23 Dung i ro ma hata ni Jahowa tu si Musa songon on:\n16:24 Patolhas ma hatangkon tu luhutan i: Lumindak ma hamu sian humaliang ni undungundung ni si Kora, si Datan dohot si Abiram.\n16:25 Dung i hehe ma si Musa mardalan mandapothon si Datan dohot si Abiram, jala angka sintua ni Israel mangihuthon ibana.\n16:26 Dung i ro ma hatana tu luhutan i songon on: Ua lumindak ma hamu sian lambung undungundung ni angka baoa na jahat on, jala unang jama hamu agia aha sian ugasannasida i, asa unang dohot hamu direndephon di bagasan sandok dosanasida i!\n16:27 Jadi lumindak be ma nasida sian lambung ni undungundung ni si Kora, si Datan dohot si Abiram humaliang. Jadi ruar ma si Datan dohot si Abiram laos jongjong di pintu ni undungundungnasida i rap dohot jolmanasida, angka anaknasida dohot posoposonasida.\n16:28 Dung i ninna si Musa ma: Marhite sian on ma tandaonmuna, paboa tutu Jahowa marsuru ahu laho mangulahon sude angka ulaon on, paboa ndang tubutubu ni rohangku sandiri:\n16:29 Molo songon hamamate ni halak siap ari hamamate ni halak on. Jala songgop tu nasida hinamago, suang songon tu halak siapari, na so sinuru ni Jahowa ma ahu tutu.\n16:30 Alai molo dijadihon Jahowa na so dung dumatangi, tung dipangangang tano i babana jala dibondut nasida ro di sude ugasannasida i, laos songon i mangolu nasida tuat tu parbeguan, jadi botoonmuna ma naung mangaleai Jahowa do angka baoa on.\n16:31 Jadi dung sidung angka hata ondeng dihatahon, angka rigat ma tano i di torunasida.\n16:32 Pintor dipangangang tano i ma babana jala dibondut nasida, ro di jabunasida dohot sude jolma, angka na paihut roha ni si Kora ro di sude ugasannasida i.\n16:33 Jadi songon i mangolu nasida tuat tu parbeguan ro di sude ugasannasida i, laos dihungkupi tano i nasida; jadi mago ma nasida sian tongatonga ni huria i.\n16:34 Jadi sandok halak Israel angka na humaliang nasida maporus be umbege angguknasida i, ai ninna nasida do: Atik tung dohot hami maon bonduton ni tano i!\n16:35 Ruar huhut api sian Jahowa gabe suda dipangan na dua ratus limapulu baoa i, angka naung mamelehon daupa.


Sleep Inn Joplin, Joplin, Missouri Hotels & Resorts, I-44 & SR 43 South | RealAdventures\n"Easy interstate access. Full facilities complex with restaurant, travel store, laundromat, gas station, parking for buses, trucks and all size vehicles.\nDetails for Sleep Inn Joplin\nThe Sleep Inn offers free high-speed wireless Internet access in all rooms and Free Morning Meldley breakfast . All spacious guest rooms include coffee makers, hair dryers, irons and ironing boards, 27inch flat screen TV with HBO, and business desk . Interstate access . Full facilities complex with restaurant, travel store, laundromat, gas station, parking for buses, trucks and all size vehicles . Convenient to all attractions and businesses . Pet Accommodation: 10 . 00/stay . When using a GPS device or web map to locate the Hotel, please use hotel's coordinates where possible: Latitude: 37 . 008297, Longitude: -94 . 550500 . Please contact the hotel for additional directions prior to traveling .\nReviews of Sleep Inn Joplin\nI-44 & SR 43 South\nListing # RA-1083102


Hakim-hakim 5 (TOBA)\nI. Ende parolopolopon ni si Debora dohot si Barak 1-31\n1(I.) Dung i marende ma si Debora dohot si Barak, anak ni si Abinoam, di ari na sasada i, songon on:\n2Pinuji ma Jahowa, ala adong partogi manguluhon Israel, ala girgir roha ni bangso i sumeahon dirina.\n3Tangihon ma, hamu angka raja, jala tarehon pinggolmu, hamu angka partogi! Ahu sandiri tahe naeng marende, umpuji Jahowa, ahu naeng mamiltik parhinaloan di Jahowa, Debata ni Israel.\n4Ale Jahowa, uju na ruar i Ho sian Seir, uju mamolus Ho sian luat Edom, humuntal tano i, manetehi huhut angka langit dohot angka ombun manetekkon aek.\n5Malala angka dolok moradophon Jahowa, laos songon i dolok Sinai moradophon Jahowa, Debata ni Israel.\n6Uju di angka ari ni si Samgar, anak ni si Anat, uju di angka ari ni si Jael, tarulang angka dalan na bolon, jala jolma pardalandalan mardalan sian dalan pangaliatan.\n7Hurangan partogi di Israel, hurangan tongon, paima hehe ahu si Debora, hehe ahu gabe ina ni Israel.\n8Umpillit debata angka na imbaru do Israel, jadi masa ma hamusuon di harbangannasida; hape ndang adong jumpang idaon lombulombu, manang hujur di tongatonga ni opatpuluribu halak Israel!\n9Lomo do rohangku mida angka siparenta Israel, dohot mida halak natorop i, angka na girgir sumeahon dirina sian lomona. Puji hamu ma Jahowa!\n10Hamu angka na mangkunduli halode sihapaspili, hamu angka na mangkunduli palano na uli, jala hamu angka na mardalan pat marende ma hamu!\n11Singkat ni suara ni angka na pagulut di lambung partuaehan, diendehon boruboru nuaeng disi angka denggan basa ni Jahowa, denggan basa ni partogi di Israel, uju na tuat laho muli tu bahalna be bangso ni Jahowa marsonangsonang.\n12Tole, tole ale Debora! Tole, tole endehon ma sada ende! Hehe ma ho, ale Barak, jala togihon angka na tartaban binahenmi, ale anak ni si Abinoam!\n13Jadi martahop ma punguan na metmet dompak jolma angka na marhuaso, bangso ni Jahowa martahop rap dohot ahu dompak jolma angka na begu.\n14Sian Epraim adong angka na marurat di Amalek, mangihut tu ho do Benjamin di tongatonga ni angka bangsomi, sian Mahir tuat angka partogi, jala sian Zebulon angka sitiop tungkan ni partogi on.\n15Angka induk di Isasar pe rap dohot si Debora, jala Isasar do songon si Barak: Mardalan pat ibana martahop tu rura; martopihon angka sunge ni Ruben tading angka sideak pingkiran.\n16Boasa tung ngongong boti ho di holangholang ni angka parsoburan, patangitangi parmehetmehet ni parduan birubiru; martopihon sunge ni Ruben tongon tading angka sideak pingkiran.\n17Ngongong boti di bariba ni Jordan ia Gilead, alai anggo Dan, boasa tung tinggal ibana di bagasan angka parauna? Ia Aser maringan do di topi ni laut, jala marsonangsonang di solok pangarantoanna.\n18Alai anggo Zebulon, i ma bangso na olo sumeahon hosana tu hamatean; suang songon i Naptali di angka adaran na timbo.\n19Marrongoman ro angka raja marporang, marporang uju i angka raja sian Kanaan marjonokkon Taanak, martopihon batang aek Megiddo. Hepeng perak ndang adong pardalananna dompak si Sisera.\n20Sian langit huhut marporang, marmusu tahe angka bintang sian pardalananna dompak si Sisera.\n21Batang aek Kison mangaup nasida, batang aek sian na robi do batang aek Kison i. Padoras langkam, ale tondingku, marhagogoon!\n22Uju marsidomdom tambirik ni hoda dibahen pangenjak ni angka ulubalangna, laho maporus.\n23Pulasi hamu ma huta Meros, ninna suruan ni Jahowa, tung pulasi hamu pangisina, ala so ro nasida manolongi Jahowa, manolongi Jahowa dompak parangan angka na begu.\n24Sumurung ma pasupasu tu si Jael, jolma ni si Heber, marga Keni, sian na tu sude angka parompuan; sumurung tahe pasupasu tu ibana sian na tu luhut parompuan, angka na maringan di undungundung.\n25Mangido aek si Sisera, gabe susu dilehon nasida, di bagasan saoan na arga i binoanna miak susu.\n26Tanganna sihambirang mambuat labang, jala siamunna maniop nanggar apala na dokdok mampasak si Sisera manombuhi uluna, jala dirosahi, jala ditombuk parsontinganna.\n27Dung i jomjam ma ibana tu holangholang ni patna, margallogallo, jomjam tu holangholang ni patna, laos tinggang, laos mate jomjam boti.\n28Mandulo sian pandiloan ia ina ni si Sisera, jala mangandungi sian jandela: Boasa tung songon i ngolngol huretana so ro? Mahua ulaning songon i ngernger langkalangka ni hureta hinundulanna i?\n29Mangalusi ma jolma ni panuturina, angka na umbisuk, ibana sandiri pe mangalusi do songon on:\n30Nda ingkon jumpangan tabantaban nasida sibagionna! Duadua na marbaju di ganup baoa! Angka ulos ragidup tabantaban di si Sisera, ulos angka na niangit angkupangkup, alit di rungkung ni boruboru angka na tarboan!\n31Ingkon songon i ma nian hamamago ni saluhut angka musum, ale Jahowa! Alai anggo jolma, angka na mangkaholongi Ho, ingkon marsinondang do songon habibinsar ni mata ni ari di hagogoanna. Dung i marhasonangan ma tano i opatpulu taon lelengna.


Hesekiel 46 | Alkitab TOBA\n← Hesekiel 47\nHesekiel 45 →\n46:1 Songon on do hata ni Tuhan Jahowa: Pintu ni alaman parbagasan i na tungkan habinsaran, ingkon hinsuon do na onom ari siulahononhon, alai anggo di ari Sabbat dohot di ari poltak ni bulan, ingkon ungkapon do.\n46:2 Dung i ingkon bongot induk i mardalan sian panisioan ni pintu ruar, jala tindang ibana di lambung tiang ni pintu i; dung i hobason ni angka malim ma peleanna situtungon dohot peleanna hamauliateon, marsinggang ma ianggo induk i di atas lobulobu ni pintu i, dung i ruar ibana muse alai ndang jadi hinsuon ianggo pintu i sahat ro di bodari.\n46:3 Ingkon marsinggang ma nang bangso ni tano i di baba pintu i di angka ari Sabbat dohot di poltak ni bulan di adopan ni Jahowa.\n46:4 Alai anggo pelean situtungon sipelehonon ni induk i tu Jahowa di ari Sabbat, onom do anak ni birubiru angka na so martihas dohot sada birubiru tunggal do so martihas.\n46:5 Ia pelean sipanganon suda do sada ampang dongan ni sada birubiru tunggal, jala dongan ni angka anak ni birubiru bahen pelean sipanganon marguru tu pangalehon ni tanganna do, jala miak sada bale dongan ni sada ampang.\n46:6 Jala di ari poltak ni bulan ingkon pelehononna: Anak ni lombu sada na so martihas dohot onom anak ni birubiru dohot sada birubiru tunggal, angka na so martihas.\n46:7 Jala sada ampang dongan ni anak ni lombu, jala sada ampang dongan ni birubiru tunggal patupaonna bahen pelean sipanganon, jala dongan ni angka anak ni birubiru marguru tu na dapot tanganna, jala miak sada bale dongan ni sada ampang.\n46:8 Dung i molo bongot induk i, ingkon ro ibana sian dalan ni panisioan ni pintu i, laos sian dalanna i muse ruar.\n46:9 Alai molo ro bangso isi ni tano i tu jolo ni Jahowa di angka ari raya bolon, ia bongot ibana sian dalan ni pintu tungkan utara laho marsomba, ingkon ruar ibana sian dalan ni pintu tungkan dangsina; ia bongot ibana sian dalan ni pintu tungkan dangsina, ingkon ruar ibana sian dalan ni pintu tungkan utara; ndang jadi mulak ibana sian dalan ni pintu habongotanna i, ingkon tu jolona tulusonna laho ruar.\n46:10 Nang induk i di tongatonganasida, ingkon rap bongot jala rap ruar nasida.\n46:11 Jala di angka ari raya hian dohot di angka ari raya bolon, ingkon on do pelean sipanganon: Sada ampang dongan ni anak ni lombu sada, jala sada ampang dongan ni birubiru tunggal sada; alai anggo dongan ni angka anak ni birubiru, guru pangalehon ni tanganna do, jala miak sada bale dongan ni sada ampang.\n46:12 Alai molo naeng patupaon ni induk i pelean situtungon sian lomona, manang angka pelean hamauliateon tu Jahowa sian lomona, ingkon ungkapon di ibana pintu na tungkan habinsaran, asa dipatupa peleanna situtungon dohot angka peleanna hamauliateon, suang songon na binahenna di ari Sabbat; ia laho ruar ibana muse, ingkon hinsuon ni halak do pintu i dung ruar ibana.\n46:13 Jala ingkon patupaonmu anak ni birubiru sada sisataon, na so martihas bahen pelean situtungon ariari tu Jahowa; ganup sogot do i patupaonmu.\n46:14 Ingkon patupaonmu huhut pelean sipanganon donganna ganup sogot saparonom ampang dohot miak sapartolu bale laho pabornok itak bahen pelean sipanganon tu Jahowa. I ma angka aturan na hot ro di salelenglelengna.\n46:15 Ingkon songon i patupaonnasida anak ni birubiru dohot pelean sipanganon i dohot miahi ganup sogot ro di salelenglelengna.\n46:16 Songon on do hata ni Tuhan Jahowa: Molo naeng mardenggan basa induk i tu sada sian angka anakna, tung pargolatanna hian do, ingkon saut di angka anakna, laos partohapannasida ma i bahen pargolatan.\n46:17 Alai molo naeng mardenggan basa ibana sian pargolatanna tu naposona sada halak, jadi saut ma di ibana sahat ro di taon haluaon, dung i mulak tu induk i, holan di angka anakna do tama pargolatanna.\n46:18 Jala ndang jadi buaton ni induk i sian pargolatan ni bangso i pahabangkon nasida sian partohapannasida; ingkon sian partohapanna sandiri lehononna bahen pargolatan ni angka anakna, asa unang purpur sian partohapanna manang ise sian bangsongku.\n46:19 Dung i diboan ibana ahu tu dalan haroroan na di lambung pintu laho tu bilut angka na badia, angka siadop utara, tu angka malim, gabe ida ma, adong disi sada inganan di na dua suhi sambariba tungkan hasundutan.\n46:20 Dung i ninna ibana ma tu ahu: On ma inganan ni angka malim mangalompa disi pelean parsalaan, pelean pardosaon, laos disi masahannasida pelean sipanganon, asa unang ruar boanonna tu alaman parduru i pabadiahon situan na torop i.\n46:21 Dung i diboan ibana ahu ruar tu alaman parduru i, jala dipabolushon ahu sian na opat suhi ni alaman i, gabe ida ma, adong di ganup suhi ni alaman i sada alaman na metmet;\n46:22 Di na opat suhi ni alaman i adong angka alaman na metmet mardongan partimusan, opatpulu asta unjurna, jala tolupulu asta bohangna, sisada ungkuran do na opat suhi ni alaman i.\n46:23 Jala parik na metmet tuk humaliang, humaliang na opat suhi i jala pinauli angka tataring di toru ni angka parik na metmet i humaliang.\n46:24 Dung i ninna ibana ma tu ahu: On ma bagas ni angka pande sipanganon, asa disi dilompa angka parhalado ni joro i pelean sipotongon ni bangso i.


Keluaran 35 (TOBA)\n<< Keluaran 35 >>\nI. Hata sipaingot sian Musa tu bangso i 1-19. II. Angka silehonlehon ni bangso i sian lomona 20-29. III. Bezaleel dohot Oholiab bangkit pande pauli inganan na badia i ro di ulaulana 30-35.\n1(I.) Dung i dipaluhut Musa ma sandok luhutan ni halak Israel, jala ninna ma mandok nasida: On do hata angka na tinonahon ni Jahowa siulahononmuna.\n2Ingkon onom ari lelengmu mangula ulaon, alai anggo ari papituhon i, ari Sabbat paradianan na badia ma i di Jahowa. Manang ise na mangula ulaon di ari na sasada i, ingkon marutang hosa ibana.\n3Ndang jadi hamu mangopan api di bagasan sude ingananmuna anggo di ari Sabbat i.\n4Dung i didok Musa ma tu sandok luhutan ni halak Israel songon on: On do hata na tinonahon ni Jahowa tu hamu:\n5Jalo hamu na sian hamu silehonlehon bahen pelean tatingan di Jahowa, ganup sian lomo ni rohana mamboan pelean tatingan di Jahowa: sere, perak dohot tombaga.\n6Tole abit sian bonang na rata langit dohot na rara dohot na merham, nang hain bontar na halus dohot imbulu ni hambing.\n7Tole bobak ni birubiru tunggal angka na tinubar, tole bobak ni pitudar dohot hau pinasa.\n8Tole miak tu parpalitoan, miak na hushus pangkeon laho mamiahi dohot manutung daupa.\n9Tole angka mata intan unam dohot simata landus bahenon tu baju epod dohot tu tutup andora.\n10Jala manang ise na pantas marroha di tongatongamuna, ingkon ro be mangulahon sandok na tinonahon ni Jahowa:\n11Pauli inganan na badia i rap dohot undungundungna, langitlangitna, haithaitna, papanna, ransangransangna, angka tiangna dohot ojahanna.\n12Tole poti parpadanan i rap dohot haluhaluna, langkop pardengganan i dohot rimberimbe.\n13Tole meja i rap dohot haluhaluna ro di sandok ulaulana ro di roti na marhadohoan.\n14Tole parpalitoan i bahen panondang i ro di ulaulana, angka palitona dohot miak tu palito i.\n15Tole muse langgatan pardaupaan i rap dohot haluhaluna, nang miak pamiahion dohot pamurpuri bahen daupa na hushus ro di rimberimbe tutup ni pintu laho masuk tu inganan na badia i.\n16Tole langgatan pamelean ni pelean situtungon rap dohot handanghandangna sian tombaga, angka haluhaluna dohot sandok ulaulana, tong parburian dohot ojahanna.\n17Tole rimberimbe tu alaman i rap dohot tiangna dohot ojahanna; nang rimberimbe tutup ni bahal haroroan tu alaman i.\n18Tole angka labang tu inganan na badia i dohot tu alaman i rap dohot angka talina.\n19Tole angka pangkean tohonan laho marhalado di inganan na badia i, angka pangkean ni malim Aron na badia i rap dohot pangkean ni angka anakna laho mangaradoti hamalimon.\n20(II.) Dung i ruar ma sandok luhutan ni halak Israel sian adopan ni Musa.\n21Jadi ro be ma ganup na tarsunggul rohana dohot ganup na martondi na girgir, diboan be ma pelean tatingan tu Jahowa pangkeon tu ulaon pauli undungundung parluhutan i dohot tu sandok ulaon siradotan disi dohot tu pangkean angka na badia i.\n22Jadi ro be ma, angka baoa dongan ni angka parompuan, sude tahe angka na girgir marroha, diboan be ma leangna dohot antingantingna dohot tintinna dohot horunghorungna, ro di ulaula sere marragamragam, jala ganup mamelehon sere bahen pelean tatingan tu Jahowa.\n23Manang ise pe na umpeop abit sian bonang na rata langit dohot na rara dohot na merham, nang hain bontar na halus dohot imbulu ni hambing, tole bobak ni birubiru tunggal angka na tinubar dohot bobak ni pitudar, diboan be ma i.\n24Manang ise na umpeop perak manang tombaga diboan be ma i guguanna bahen pelean tatingan tu Jahowa; jala manang ise na umpeop hau pinasa ditaruhon be ma i pangkeon tu sandok ulaon tohonan marragamragam.\n25Nang saluhut inaina angka na torang marroha mangganti be do dohot tanganna sandiri, jala diboan be na ginantina i, abit sian bonang na rata langit dohot na rara dohot na merham, nang hain bontar na halus.\n26Jala nasa parompuan angka na tarsunggul rohana jala na marhapistaran, mangganti imbulu ni hambing ma nasida.\n27Alai anggo angka induk i, diboan be ma mata intan unam dohot simata landus bahenon tu baju epod dohot tu tutup andora.\n28Tole muse parmurpuri dohot miak tu parpalitoan dohot miak na hushus pangkeon laho mamiahi dohot manutung daupa.\n29Nasa baoa dohot parompuan sian halak Israel angka na tarsunggul rohana be gabe girgir mamboan silehonlehon manumpak ulaon marragamragam, na tinonahon ni Jahowa marhite sian si Musa, sibahenon ni halak Israel bahen pelean tu Jahowa.\n30(III.) Dung i ro ma hata ni Musa tu halak Israel: Ida hamu ma, nunga pola dijou Jahowa sahalak na margoar Bezaleel, anak ni si Uri, i ma anak ni si Hur sian marga Juda.\n31Nunga pola digohi Tondi ni Debata rohana i marhapistaran, marhapandean dohot marparbinotoan mangaradoti saluhut ulaon i.\n32Asa dipingkiri rohana hapandean na sumurung laho mamandei sere, perak dohot tombaga.\n33Huhut manguhir dohot mamijor batu intan, mamandei hau pe mambahen hapandean marragamragam.\n34Angkup ni nunga dibasabasahon Jahowa hamaloon tu bagasan rohana mangajari halak na asing, ibana dohot si Oholiab, anak ni si Ahisamakh sian marga Dan.\n35Nunga digohi Jahowa rohanasida dohot hapistaran laho mambahen hapandean marragamragam, mamandei hau, mamunsa dohot mangangit abit sian bonang na rata langit, na rara dohot na merham, nang hain bontar na halus, tole hapandean ni partonun, asa dibahen nasida hapandean marragamragam, jala dipingkirpingkiri rohanasida hapandean angka na sumurung.


MADHU MANDOOR BHASMA 5G N.I. - || MedicScientist :: Total Health Portal || Quality Generic Medicines ||\nHome » Drugs » MADHU MANDOOR BHASMA 5G N.I.\nMADHU MANDOOR BHASMA 5G N.I.\n1 The Brand Name MADHU MANDOOR BHASMA Has Generic Salt :: N.I.\n2 MADHU MANDOOR BHASMA Is From Company SHREE BAIDYA. Priced :: Rs. 46\n3 MADHU MANDOOR BHASMA have N.I. is comes under Sub class #N/A of Main Class #N/A\nThe Brand Name MADHU MANDOOR BHASMA Has Generic Salt :: N.I.\nMADHU MANDOOR BHASMA Is From Company SHREE BAIDYA. Priced :: Rs. 46\nMADHU MANDOOR BHASMA have N.I. is comes under Sub class #N/A of Main Class #N/A\nN.I. Rs. 46 5G\nMADHU MANDOOR BHASMA SHREE BAIDYA. N.I. 5G Rs. 46\nFrom SHREE BAIDYA. :: MADHU MANDOOR BHASMA N.I. #N/A #N/A\nRANICOM 10×10 150MG\nAPRONIN V. 500,000KIU\nRABNEX 10 20,10;MG


21 Parjamita | Alkitab TOBA\nCategory Archives: 21 Parjamita\n9:1 Luhutna angka on nunga diparateatehon rohangku, nunga husulingkit sasudena i, nang halak partigor, nang halak na pistar ro di ulaonnasida tahe di bagasan tangan ni Debata do hape; ndang diboto jolma i manang sian holong ni rohana manang sian rimasna, atik pe ngomngom di jolonasida luhutna i.\n9:2 Marhatopan do sude jolma taringot tu saluhutna i, sisada parsorion do halak partigor dohot halak parjahat, halak na denggan dohot na pita marroha, songon halak na ramun; halak na pasahathon pelean, songon halak na so mamele halak na daulat, songon halak pardosa; halak panolonnolon songon halak na mabiar manolon.\n9:3 I ma jea apala na umbalga sian saluhut na masa di hasiangan on, tung sisada parsorion do luhutna; tung gok hajahaton huhut roha ni jolma manisia, jala haotoon marragamragam di bagasan rohanasida saleleng mangolu nasida, dung i ingkon topotonna ma angka na mate.\n9:4 Tung ise ma jolma dibelok sian i? Luhut halak na mangolu marpangkirimon do. Ai tagonan do sada panangga na mangolu sian sada singa na mate.\n9:5 Ai anggo halak na mangolu i diboto do na ingkon mate nasida sogot, alai anggo halak naung mate ndang diboto agia aha, jala ndang adong be di nasida parjambaran, ai nunga lupa parningotan di nasida.\n9:6 Nang holong ni rohana, nang hosomna dohot iburuna pe nunga mago, jala ndang be marjambar nasida di saluhut angka na masa di hasiangan on.\n9:7 Antong laho ma ho, marlas ni roha ma ho manganhon sagusagum, pir ma tondim manginum anggurmu, ai nunga tibu hian marlomo ni roha Debata mida ulaonmu.\n9:8 Ingkon tongtong ma ho marpangkean na saksak, jala unang hurangan miak ia ulum.\n9:9 Sai marlas ni roha ma ho saleleng di ngolum rap dohot jolmam, na hinaholonganmu saleleng ariari ni ngolum na gale i, na nilehon ni Debata tu ho di hasiangan on, luhut ariarim angka na tibu laho salpu; ai i do jambarmu di hangoluan on sian ulaon na hinangaluthonmu di hasiangan on.\n9:10 Manang aha na jumpang tanganmu siulaonmu, ula ma i sian nasa gogom, ai ndang adong be masa ulaon, manang panimbangon, manang parbinotoan, manang hapistaran anggo di bagasan parbeguan sitopotonmu sogot.\n9:11 Dung i huulaki ma patangkashon na masa di hasiangan on, ndada di halak na gompis hape sanggul parlojongon, ndada di halak na begu haantuon, ndada di halak na pistar sagusagu, ndada di halak na marroha hamoraon, ndada di halak sigodang parbinotoan asi ni roha; tingki tahe dohot parsorion mangonai tu nasida luhutna.\n9:12 Ai nang jolma i ndang diboto hian ajalna, songon dengke tahe na dapot di bagasan jala pangago, jala songon pidong na dapot sambil, suang songon i taralit jolma manisia uju di tingki hinamago na maninggang nasida so pangkirimanna.\n9:13 Dohot on tau hapistaran godang masa di hasiangan on diida rohangku:\n9:14 Adong sada huta na metmet, jala otik jolma pangisina, dung i ro ma sada raja na bolon, ditunghum ma huta i, pola partanobatoan, bolon dibahen humaliang.\n9:15 Alai jumpang ma di bagasan huta i sada halak na pogos, alai na pistar do, tarpaluasa nian huta i marhitehite hapistaranna; hape ndang adong jolma nanggo sada na marningot di halak na pogos i.\n9:16 Jadi ningku ma: Tagonan do hape hapistaran sian hagogoon; alai tahe marhu ni roha angka jolma i mida hapistaran ni na pogos, jala ndang ditangihon angka hata sipaingotna.\n9:17 Tagonan do hata ni halak na pistar pabegebegeon marsonangsonang, sian suraksurak ni sada raja di tongatonga ni halak na oto.\n9:18 Tagonan do hapistaran sian parhohas tu parporangan, alai godang do ruhut na denggan diago sada halak pardosa.


Dosa 89 page 1 - Read naruto manga in Nine Manga\nDosa 89 page 1\nDosa 92 Dosa 91 Dosa 90 Dosa 89 Dosa 88 Dosa 87 Dosa 86 Dosa 85 Dosa 84 Dosa 83 Dosa 82 Dosa 81 Dosa 80 Dosa 79 Dosa 78 Dosa 77 Dosa 76 Dosa 75 Dosa 74 Dosa 73 Dosa 72 Dosa 71 Dosa 70 Dosa 69 Dosa 68 Dosa 67 Dosa 66 Dosa 65 Dosa 64 Dosa 63 Dosa 62 Dosa 60 Dosa 59 Dosa 58 Dosa 57 Dosa 45 Dosa 44 Dosa 43 Dosa 42 Dosa 41 Dosa 40 Dosa 39 Dosa 38 Dosa 37 Dosa 36 Dosa 35 Dosa 34 Dosa 33 Dosa 32 Dosa 31 Dosa 30 Dosa 29 Dosa 28 Dosa 27 Dosa 26 Dosa 25 Dosa 24 Dosa 23 Dosa 22 Dosa 21 Dosa 20 Dosa 19 Dosa 18 Dosa 17 Dosa 16 Dosa 15 Dosa ch.14 Dosa 13 Dosa 12 Dosa 11 Dosa 10 Dosa 9 Dosa 8 Dosa 7 Dosa 6 Dosa 5 Dosa 4 Dosa 3 Dosa 2 Dosa 1.1 Dosa 1 Dosa 0\nTips: You're reading Dosa 89, please read Dosa 89 english scan online from right to left. You can use left and right keyboard keys or click on the Dosa 89 image to browse between Dosa 89pages.\nDosa 89 Chapter Navigation:\nPrevious Chapter: Dosa 88\nNext Chapter: Dosa 90\nDosa 89 page Chapter Navigation:\nPeople Who Read DOSA Manga Also Read:\nTags:read Dosa 89 english, Dosa 89 raw manga, Dosa 89 online, Dosa 89 chap, Dosa 89 chapter, Dosa 89 high quality, Dosa 89 manga scan